title: Täplähyeena

text:
Täplähyeena on yksi Afrikan viidestä suurpedosta. Sillä on suuri merkitys alueensa ekosysteemille. Täplähyeenat pitävät saaliseläinten kannan terveenä karsimalla siitä vanhat ja sairaat yksilöt. Lisäksi ne hävittävät tehokkaasti raatoja, joista voisi kehittyä tautipesäkkeitä. Täplähyeena kilpailee ravinnosta leijonien, gepardien, leopardien,
sakaalien, korppikotkien ja savannikoirien kanssa. Ne vievät erityisesti gepardeilta ja leopardeilta niiden saaliit. Ne ovat myös selvästi savannikoiria vahvempia, ellei niiden lukumäärä ole liian suuri, jolloin osat voivat jopa vaihtua. Tiheät hyeenakannat voivat vaikuttaa hyvin haitallisesti paikallisiin gepardi- ja savannikoirakantoihin yhdessä leijonien kanssa. Leijona on täplähyeenan pahin kilpailija ja ainoa luonnollinen vihollinen. Niillä on jatkuvasti keskenään kahakoita saaliista ja reviireistä. Hyeenat pystyvät tappamaan helposti naarasleijonan laumana. Lisäksi ne tappavat pentuja. Vastaavasti leijonat tappavat aikuisia hyeenoja ja niiden pentuja. Lajien välisiä sotia laukaisee erityisesti kuivuus ja ravinnonpuute. Tuolloin ne loukkaavat reviirien rajoja helpoiten ja toinen osapuoli yrittää puolustaa aluettaan. Urosleijonat ovat vaarallisimpia vihollisia.


title: Täplähyeena

text:
Täplähyeenan ja ihmisen yhteiselosta on löydetty todisteita esihistoriallisista luolamaalauksista Euroopasta, joissa on kuvattu täplikkäitä petoja
Kristinuskon alkuajoilta keskiaikaan hyenojen uskottiin voivan vaihtaa vuosittain sukupuolta ja mieltyneen hautojen ryöstelyyn. Englantilainen tutkimusmatkailija-kirjailija Walter Raleigh vuonna 1614 julkaistussa teoksessaan "History of the World" uskoi että hyeena ei ollut mukana Nooan arkissa, ja piti sitä muulin kaltaisena hybridinä. Vuonna 1656 Etelä-Afrikassa säädettiin ensimmäiset lait petojen hävittämiseksi. Hyeenat tunnettiin ”susina” ja tapetuista eläimistä maksettiin tapporahaa. Hyeenojen hävittäminen tuholaisina oli tavallista Itä-Afrikan suojelualueilla 1900-luvun puoliväliin asti.
Käsitykset täplähyeenasta ovat vaihtelevia eri etnisten ryhmien myyteissä ja saduissa. Itä-Afrikassa asuvien rungujen mytologiassa täplähyeenaa kuvaillaan auringon eläimeksi, joka ensimmäiseksi tuo auringon lämmön kylmään maahan. Länsi-Afrikan kansantaruissa ne sen sijaan kuvaavat usein haureutta, irstaita elämäntapoja, hyville elämäntavoille päinvastaista käytöstä ja muuta ei toivottua toimintaa. Tansanian kagurut ja Etelä-Senegalin kujamaatit kuvaavat hyeenoja syömäkelvottomiksi ja ahneiksi hermafrodiiteiksi. Bouda-heimon jäsenien väitetään pystyvän muuntautunmaan hyeenoiksi. Uskomus ihmishyeenoihin on niin vakiintunut Bornon osavaltiossa Nigeriassa että, jopa paikalliseen kieleen kuuluu erityinen sana, "bultungin", joka tarkoittaa: "Minä muutan itseni hyeenaksi". Kenian ja Tansanian maasai-heimo jättää vainajansa hyeenojen hävitettäväksi.


title: Täplähyeena

text: Täplähyeenat aiheuttavat usein vahinkoa saalistaessaan karjaa kuten vuohia ja lampaita erityisesti silloin, kun niiden reviiri on lähellä ihmisasutusta. Hyökkäysten määrä ja laajuus vaihtelevat huomattavasti. Toisinaan täplähyeenojen tiedetään hyökänneen myös ihmisen kimppuun aiheuttaen muutamia kuolemantapauksia. Paikoin niitä vainotaankin ankarasti tuhoeläiminä. Hyeenat ja ihmiset pystyvät joskus myös elämään rinnakkain. Eräissä afrikkalaiskylissä hyeenat saavat kuljeskella rauhassa, koska ne ovat jätteiden syöjinä hyödyllisiä. Niitä saatetaan joskus jopa ruokkia sen edistämiseksi.


title: Täplähyeena

text: Toisaalta täplähyeenat ovat myös kiinnostava kohde safarimatkoilla. Lisäksi paikoitelleen niitä urheilumetsästetään, tai ammutaan ravinnoksi tai lääkkeiksi. Turkilla sen sijaan ei ole kaupallista arvoa.


title: Eppu Salminen

text: Jarmo Juhani ”Eppu” Salminen (s. 10. joulukuuta 1965 Lahti) on suomalainen näyttelijä ja juontaja.


title: Eppu Salminen

text: Salminen opiskeli Lahden kansanopiston teatterilinjalla vuosina 1985–1986, ja aloitti sen jälkeen opinnot Teatterikorkeakoulussa.


title: Eppu Salminen

text: Salminen on tehnyt uransa tärkeimmät roolityöt teatterissa. Hän on näytellyt monia suuria päärooleja Hitleristä Katto-Kassiseen. Salminen on ollut muun muassa Tampereen Teatterin ja Helsingin kaupunginteatterin palkkalistoilla.


title: Eppu Salminen

text: Hän on esiintynyt muun muassa "Nousukausi"-elokuvassa ja "Tahdon asia" -televisiosarjassa. Salminen on myös juontanut "Ennätystehdas"-ohjelmaa. Keväällä 2009 hän teki siskonsa Krissen kanssa yhteisen televisio-ohjelmasarjan "Ne Salmiset". Eppu Salminen osallistui kilpailijana "Tanssii tähtien kanssa" -ohjelmaan 2. tuotantokaudella sijoittuen neljänneksi parinsa Anna Sainilan kanssa. Salminen toimii myös juontajana Radio Novalla syksystä 2010 alkaen.


title: Eppu Salminen

text: Hän on ääninäytellyt Keniä elokuvassa "Toy Story 3".


title: Eppu Salminen

text: Hän piti 2016–2017 sapattivuoden näyttelemisestä asumalla Korsikan saarella pienessä vuoristokylässä. Hänellä on päärooli vuoden 2018 Viikinkisaaren kesäteatterin musiikkikomediassa "Aatamin puvussa ja vähän Eevankin".


title: Eppu Salminen

text: Salminen aloitti Teatterikorkeakoulussa opiskelun vuonna 1986 päästyään sinne kolmannella yrittämällä. Hän kuitenkin piti välivuoden koulusta Teatterikorkeakoulun vuoden 1987 tapahtumien jälkeen. Välivuoden aikana hän suoritti siviilipalveluksen. Välivuoden jälkeen hän palasi kouluun, mutta valmistui lopulta koulusta vasta 2000-luvulla.


title: Eppu Salminen

text: Salmisen lopputyö Teatterikorkeakoulusta ilmestyi "Lasten ristiretki" -nimisenä kirjana vuonna 2009. Kirja kuvaa Salmisen näyttelijäksi kasvua. Tärkeässä osassa on Teatterikorkeakoulun tapahtumat vuonna 1987, kuten Jumalan teatteri ja sitä seuranneet levottomuudet sekä Jouko Turkan opetusmenetelmät.


title: Eppu Salminen

text: Salmisen isä on television tietovisailuista tuttu Reijo Salminen ja äiti Lahden kaupunginteatterin näyttelijä Kaarina Turunen. Stand up -koomikko, näyttelijä Krisse Salminen on Eppu Salmisen sisar.


title: Eppu Salminen

text: Salmisella on kuusi lasta: Roope (Minna Turusen kanssa), Santtu (Riitta Havukaisen kanssa) ja neljä lasta käsikirjoittaja Kaisa Kuikkaniemen kanssa. Salminen asuu perheineen Korsikalla.


title: Eppu Salminen

text: Salminen on myös Tampereella, Turussa ja Helsingissä sijaitsevien Hook Wings -nimisten kanansiipiravintoloiden osaomistaja.


title: Laajavuoren hyppyrimäet

text: Laajavuoren hyppyrimäet on viiden hyppyrimäen muodostama mäkihyppystadion Jyväskylän Laajavuorella.


title: Laajavuoren hyppyrimäet

text: Suurin hyppyrimäki on Matti Nykäsen mäki (aikaisemmalta nimeltään Laajavuoren hyppyrimäki), joka on vuonna 1965 rakennettu suurmäki. Se on nimetty mäkihyppääjä Matti Nykäsen mukaan. Suurmäen torni on Harjun vesitornin ohella Jyväskylän maamerkkejä. Siellä on kilpailtu lukuisia SM- ja kansainvälisen tason mäkihyppykilpailuja. Viimeisimmät miesten normaalimäen SM-kilpailut järjestettiin Laajavuoressa vuosina 2008 ja 2013. Myös naisten SM-kilpailut järjestettiin pienemmästä Matti Pullin mäestä vuonna 2013.


title: Laajavuoren hyppyrimäet

text: Mäkiurheilun suuri suosio ja valtakunnallisten mäkikeskusten kehittäminen johti aikanaan suurmäen rakentamiseen. Laajavuori on yksi Suomen kuudesta mäkikeskuksesta.


title: Laajavuoren hyppyrimäet

text: 1930-luvulta lähtien Jyväskylässä hypättiin mäkeä Taulumäen 50-metrisestä hyppyrimäestä. Laajavuoren talviurheilukeskuksen rakentaminen aloitettiin 1960-luvun alussa. Laajavuoren 90 metrin suurmäki valmistui 1965. Rakentamisessa oli ollut kuitenkin ongelmia. Alastulorinne oli rakennettu liian hienosta maa-aineksesta, joka ei kelvannut tie- ja vesirakennushallitukselle tien rakentamiseen. Hieno maa-aines aiheutti alastulorinteen liejuuntumisen ja aines valui sulamisvesien mukana mäkimonttuun ja Vuorilampeen. Hyppyrimäki oli myös melko hurja ja kokematon hyppääjä kuoli siinä heti vuonna 1966.


title: Laajavuoren hyppyrimäet

text:
Pujottelurinteen hiihtohissi mahdollisti useiden hyppyjen hyppäämisen samana päivänä, kun monissa muissa hyppyrimäissä ylös hyppytorniin piti kävellä. Uuden hyppyrimäen rakentamisen jälkeen Taulumäki toimi enää harjoittelupaikkana, mutta se purettiin jo seuraavana vuonna. Purkamisen takia kunnon harjoitusmäkeä ei enää ollut ja se vähensi myös uuden suurmäen käyttöastetta, koska vain rohkeimmat uskalsivat harjoitella suoraan suurmäessä. Laajavuoressa ollut hyppyominaisuuksiltaan huono K30-mäki ei pystynyt korvaamaan Taulumäkeä. Tilalle tuli Aittovuoreen rakennettu hyppyrimäki, mutta sekin osoittautui kehnoksi. Lopulta harjoittelumahdollisuuksia parantanut keskisuuri K60-mäki tuli kaupunginvaltuuston päätöksellä Laajavuoreen vuonna 1974.
Vuonna 1980 Laajavuoreen rakennettiin uusi 30 metrin pienmäki ja vuonna 1984 suurmäen kahvioon tehtiin laajennus. Vuonna 1988 Laajavuoren hyppyrimäen nimi muutettiin, kun jyväskyläläinen mäkihyppääjä Matti Nykänen oli juuri menestynyt Calgaryn olympialaisissa, minkä kunniaksi suurmäki sai silloin nimen Matti Nykäsen mäki. Mäki korjattiin 1990-luvun alussa. Aiemmin ainoastaan talvikäytössä ollut mäki sai muovituksen vuonna 1993, minkä jälkeen siinä saattoi hypätä myös kesäisin. Alkutaivalten jälkeen mäet ovat muuttuneet ja uusia on rakennettiin siten, että 2000-luvun taitteessa käytössä oli viisi hyppyriä, joista neljä olivat K100, K64, K35, K20. Näistä liikuntapalvelukeskuksen hoidossa ovat kaksi suurinta mäkeä, kun taas kolme oli harrastajien rakentamia.


title: Laajavuoren hyppyrimäet

text: Hyppyrit alkoivat kuitenkin mennä huonoon kuntoon. Aiemmin suosittu suurmäki kahvioineen rapistui ja suljettiin. Aiemmin hyppyrimäen näköalatasanteelle jonotettiin katsomaan Laajavuoren hienoja maisemia, mikä ei enää ollut mahdollista. Hyppyrimäen rapistumisen takia sen kesäkäyttö kiellettiin turvallisuussyistä ja kesäkäyttöä varten ollut vauhdinottolatu poistettiin. Talvisin hyppyrimäen kunto oli edelleen tyydyttävä. Pienemmästä hyppyrimäestä sai hypätä edelleen myös kesäisin. Niinpä suurmäelle harkittiin erilaisia toimenpiteitä. Mäkihypyn kannalta pahimpia vaihtoehtoja olivat hyppyrimäen purkaminen tai museointi. Muina vaihtoehtoina olivat hyppyrimäen kunnostus joko talvikäyttöön tai sekä talvi- että kesäkäyttöön. Peruskorjauksen vaihtoehtoina olivat korjaus asteittain tai kerralla. Kaupunginvaltuusto mietti myös hyppyrimäen myymistä ulkopuoliselle taholle. Lopulta valtuusto kuitenkin päätti hyppyrimäen kunnostuksen puolesta. Niinpä vuonna 2007 hyppytornin ulkoseinien betonirakenteet korjattiin sekä ikkunaelementit ja ulko-ovet uusittiin kaupungin myöntämällä 50 000 euron määrärahalla. Vuonna 2013 remontoitiin Matti Pullin mäen vauhtimäki ja seuraavana kesänä vaihdettiin alastulorinteen muovitus. Myös pikkumäet remontoitiin kesällä 2013.


title: Laajavuoren hyppyrimäet

text:
Mäkiennätyksen 110,0 metriä on hypännyt Kimmo Yliriesto vuonna 2007. Tosin vuoden 2008 SM-kilpailussa Kalle Keituri hyppäsi 112 metriä, mutta kaatui hyppynsä. Vuonna 2011 kesä SM-kilpailussa Janne Ryynänen hyppäsi 115 metriä, mutta kaatui hyppynsä, hyppy oli todennäköisesti pidempikin, mutta hyppyrimäessä oli mittaustaulukko vain 115 metriin asti.
Miehet


title: Laajavuoren hyppyrimäet

text:
Mäkiennätyksen 69,5 metriä on hypännyt Eetu Meriläinen.
Naiset


title: Laajavuoren hyppyrimäet

text:
Naisten mäkiennätyksen 67,0 metriä on hypännyt Julia Kykkänen.
Miehet


title: Laajavuoren hyppyrimäet

text:
Mäkiennätyksen 42,0 metriä ovat hypänneet Tuomas Kinnunen ja Arsi Tietäväinen.
Naiset


title: Laajavuoren hyppyrimäet

text:
Naisten mäkiennätyksen 36,5 metriä on hypännyt Elli Seppänen.
Miehet


title: Laajavuoren hyppyrimäet

text:
Mäkiennätyksen 28,0 metriä on hypännyt Tuomas Kinnunen.
Naiset


title: Laajavuoren hyppyrimäet

text:
Naisten mäkiennätyksen 26,0 metriä on hypännyt Alva Thors.
Hyppyrimäen K-piste on 15 metrissä ja HS-piste 17 metrissä, alastulorinteessä on muovitus.


title: Laajavuoren hyppyrimäet

text: Mäkiennätyksen 13,0 metriä on hypännyt Andreas Helanne 10. helmikuuta 2018 Nuoriso Cupissa. Naisten mäkiennätyksen 13,0 metriä on hypännyt Josefina Kankaanpää 10. helmikuuta 2018 Nuoriso Cupissa.


title: Laajavuoren hyppyrimäet

text: Matti Nykäsen mäkeä pidetään yhtenä Jyväskylän maamerkkinä. Valaistuna se näkyy pitkän matkan päähän. Siitä on myös ponnistanut maailmalle monia huippunimiä. Matti Nykäsen lisäksi ryhmään kuuluvat muun muassa Jani Soininen, Samppa Lajunen ja Risto Jussilainen. Mäkihyppy ja yhdistetty ovatkin mitaleilla mitattuna Jyväskylän menestyksekkäimpiä urheilulajeja.


title: Picasa

text: Picasa on Googlen ilmainen kuvankäsittely- ja arkistointiohjelma. Google alkoi jakaa ohjelmistoa ilmaiseksi hankittuaan ohjelmiston Idealab-yritykseltä heinäkuussa 2004. Picasa toimii Windows-, Linux- ja OS X -käyttöjärjestelmissä ja se on käännetty usealle kielelle, myös suomeksi.


title: Picasa

text: Google ilmoitti helmikuussa 2016 lopettavansa Picasan kehityksen maaliskuun 2016 aikana ja keskittyvänsä jatkossa Google Kuvat -palveluun.


title: Picasa

text: Ohjelmalla voi muokata ja järjestellä kuvia. Kuvien perusmuokkauksiin kuuluvat mm. punasilmäisyyden poisto sekä kuvien rajaus ja suoristus. Ohjelma tarjoaa useita erilaisia tehosteita. Kuvia voi katsella helposti myös diaesityksenä sekä luoda halutuista kuvista esimerkiksi näytönsäästäjän tai kuvakollaasin. Kuvia voi luokitella folksonomisesti eli ns. avainsanojen ("tags") avulla. Kuvia voi tallentaa eri tiedostomuotoihin.


title: Picasa

text: Picasa tukee kuvien geotaggausta joko Google Earth -ohjelmiston tai Google Maps -palvelun avulla.


title: Picasa

text: Ohjelma osaa tunnistaa kuvista automaattisesti samankaltaiset kasvot, jotka nimeämällä ohjelma luo kansiot jokaista henkilöä kohden ja näin kuvien selailu ja käyttö halutun henkilön perusteella helpottuu. Apuna nimeämisessä voidaan käyttää käyttäjän Google-tiliin liitettyjä yhteystietoja, jos Picasa on yhdistetty käyttäjän Google-tiliin.


title: Picasa

text: Picasa ei tee muutoksia suoraan kuviin, vaan tallentaa tehdyt muutokset asetustiedostoon, ja näyttää sen avulla alkuperäisen kuvan muokattuna. Jos muutokset haluaa näkyviin muuallakin kuin Picasassa, ne voi tallettaa kuviin erikseen. Ohjelma luo tällöin automaattisesti varmuuskopiot alkuperäisistä kuvista. Vientityökalulla kuvat haluttuun tiedostomuotoon ja kokoon tallentamalla muutokset tallentuvat luonnollisesti myös.


title: Picasa

text: Picasasta kuvat voi siirtää Googlen yhteisölliseen kuvienjakopalveluun, Picasa-verkkoalbumeihin. Picasassa on myös mahdollista luoda albumeita, jotka synkronoidaan automaattisesti verkkoalbumien kanssa aina kun muutoksia tulee. Picasa-verkkoalbumien käyttö vaatii Google-tunnuksen, mutta palvelun kuvia voi katsella ilman tunnustakin.


title: Picasa

text: Kuvien siirto verkkoalbumeihin on mahdollista OS X -käyttöjärjestelmällä myös ilman Picasaa, iPhoto-sovellukseen saatavan lisäosan tai erillisen ohjelman avulla .


title: Picasa

text: Verkkoalbumit tukevat laajasti itse Picasan edistyneitä ominaisuuksia, mukaan lukien kasvojentunnistus, geotaggaus ja avainsanojen hallinta. Muutokset synkronoidaan automaattisesti alkuperäisiin kuviin Picasassa.


title: Picasa

text: Verkkoalbumit mahdollistavat yhteiskäyttöisen kuva-albumin luomisen, johon albumin luojan sallimat henkilöt voivat ladata uusia ja muokata kansiossa ennestään olevia kuvia. Toimintaperiaate on sama kuin Googlen yhteiskäyttöisessä Google Docs & Spreadsheets -verkko-ohjelmistossa. Kansion yhteiskäyttäjät tarvitsevat Google-tunnuksen eivätkä voi käyttää jaettua kansiota Picasan kautta, ainoastaan www-käyttöliittymällä.


title: Picasa

text: Picasa on integroitu myös Googlen Gmail-sähköpostipalveluun, eli kuvia voi lähettää sähköpostitse suoraan Picasasta. Tätä kautta esimerkiksi integraatio Flickr-verkkopalveluun on mahdollinen .


title: New Line Cinema

text: New Line Cinema on Robert Shayen vuonna 1967 perustama yhdysvaltalainen elokuvastudio. Studio päätyi Time Warnerin omistukseen vuonna 1996, ja vuonna 2008 se liitettiin suuremman sisaryhtiönsä Warner Bros. Picturesin alaisuuteen.


title: New Line Cinema

text: Shaye perusti New Line Cineman 27-vuotiaana 1967. Alkuun yhtiö levitti collegekampuksille halpoja ulkomaisia ja indie-elokuvia, kuten tekijänoikeuksiltaan rauenneen marihuananvastaisen propagandaelokuvan "Reefer Madness" vuodelta 1936. Yhtiön ensimmäinen oma tuotanto oli vuonna 1977 ensi-iltansa saanut toimintaelokuva "Stunts". Vuonna 1979 New Line Cineman levittämä ranskalaisen Bertrand Blierin "Préparez vos mouchoirs" palkittiin parhaan vieraskielisen elokuvan Oscarilla. 1970–1980-lukujen taitteessa Shaye palkkasi vanhan opiskelutoverinsa Michael Lynnen huolehtimaan yhtiön taloudellisesta puolesta. Vuonna 1990 Lynne kohosi operatiiviseksi johtajaksi ja 2001 Shayen rinnalle toiseksi toimitusjohtajaksi.


title: New Line Cinema

text: Ted Turnerin Turner Broadcasting System osti New Line Cineman vuonna 1994 yli 500 miljoonan dollarin kauppasummalla. Kaksi vuotta myöhemmin Time Warner osti TBS:n. New Line Cinema toimi yli vuosikymmenen Time Warnerin alaisuudessa sen suuremman elokuvastudion Warner Bros. Picturesin rinnalla, mutta emoyhtiössä studioiden päällekkäisiä toimintoja katsottiin karsaasti.


title: New Line Cinema

text: New Line Cineman rohkein riskinotto ja suurin taloudellinen menestys oli Peter Jacksonin "Taru sormusten herrasta" -elokuvatrilogia, joka sai ensi-iltansa kolmena perättäisenä vuonna 2001–2003. Sen jälkeen seurasi kuitenkin sarja epäonnistumisia ja pettymyksiä, kuten Shayen itsensä ohjaama "Maaginen Mimzy" (2007) ja budjetiltaan valtava fantasiatarina "Kultainen kompassi" (2007), jotka molemmat floppasivat. 28. helmikuuta 2008 Time Warnerin johtaja Jeff Bewkes liitti New Line Cineman Warner Bros. Picturesiin ja irtisanoi Shayen sekä Lynnen. Myös suurin osa New Line Cineman 600 työntekijästä irtisanottiin huhtikuussa 2008.


title: Hank Williams

text: Hiram ”Hank” King Williams (17. syyskuuta 1923 – 1. tammikuuta 1953) oli amerikkalainen country-muusikko. Hän on säveltänyt ja esittänyt kymmeniä tyylin klassikoita, jotka levinneet myös muualle, muun muassa rock and rollin suuntaan. Hänen kappaleisiinsa kuuluvat muun muassa ”Jambalaya”, ”Your Cheatin’ Heart”, ”Hey Good Looking”, ”I Can’t Help It”, ”Lovesick Blues” ja ”I’m So Lonesome I Could Cry”. Hank Williamsin tyyliä kuvataan usein nimellä "honky-tonk", ja se nousi ensimmäiseen kukoistuskauteensa juuri Williamsin ja aikalaisten myötä 1930-luvulla ja 1940-luvun alussa. Rockabillyn ja Nashville-tyylin jälkeen honky tonkin – ja samalla Hank Williamsin vanhojen levyjen – arvostus kasvoi uudelleen 1980-luvulta alkaen.


title: Hank Williams

text: Hank Williamsilla oli synnynnäinen kivulias epämuodostuma selkärangassaan, spina bifida occulta, jonka sanotaan vaikuttaneen hänen myöhempään alkoholinkäyttöönsä.


title: Hank Williams

text: Hank Williams aloitti uransa likimain lapsitähtenä 1937. Hän soitti kitaraa koulun jälkeen jalkakäytävällä WSFA-radion studion edessä, tuli huomatuksi ja toisinaan kutsuttiin soittamaan suorassa radiolähetyksessä. Radiomenestyksensä turvin hän perusti oman yhtyeen, ja jätti koulun 1939. Hankin äiti toimi aluksi yhtyeen managerina. Sodan aikana yhtyeen jäsenet liittyivät armeijaan ja Hankin alkoholismi otti ylivallan.


title: Hank Williams

text: Laulajalahjakkuus kuoli alkoholin ja huumeiden yhteisvaikutukseen uudenvuodenaattona 1953. Hänen piti soittaa Cantonissa, Ohiossa, mutta sääolosuhteiden vuoksi hän ei voinut lentää, joten hän palkkasi autonkuljettajan ja lähti hotellilta Knoxvillestä, Tennesseestä. Williams otti mukaansa B12-vitamiinia ja morfiinia. Auto oli Cadillac. Lopulta hän huomasi, että hän oli unohtanut ottaa viskiä mukaansa. Takapenkillä oli kuitenkin oluttölkkejä. Kun kuljettaja pysähtyi bensa-asemalla, hän tankattuaan huomasi, että Hank Williams oli kuollut. Hän oli vain 29-vuotias. Hänet haudattiin Montgomeryyn, mistä hänen uransa alkoikin.


title: Hank Williams

text: Hank Williams on yksi kaikkien aikojen arvostetuimmista countrymusiikin tekijöistä.


title: Kultainen kompassi (elokuva)

text: Kultainen kompassi () on Chris Weitzin ohjaama, joulukuussa 2007 ensi-iltansa saanut fantasiaelokuva, joka perustuu Philip Pullmanin "Universumien tomu" -kirjasarjan ensimmäiseen osaan. Elokuvahanke julkistettiin vuonna 2002 ja kuvaukset alkoivat syyskuussa 2006. 180 miljoonan dollarin budjetillaan elokuva oli tuotantoyhtiö New Line Cineman suurin hanke sitten "Taru sormusten herrasta" -trilogian. Elokuvan pääosissa olivat Daniel Craig, Nicole Kidman, Eva Green ja Dakota Blue Richards. Elokuva sai parhaiden erikoistehosteiden Oscar-palkinnon.


title: Kultainen kompassi (elokuva)

text: Elokuva sijoittuu yhteen rinnakkaisista maailmoista, jossa henkilön sielu elää eläimen hahmon ottaneessa daimonissa ja jossa on salaperäisiä Tomuksi kutsuttuja alkeishiukkasia. Maailmaa hallitsee uskonnollinen voima nimeltä Magisterium, joka on kieltänyt mainitsemasta Tomun olemassaoloa. Jordan Collegessa asuu orpo tyttö nimeltä Lyra Belacqua oman daimoninsa Pantalaimonin (Pan) kanssa. Lyra saa vahingossa tietää Magisteriumin edustajan Fra Pavelin aikovan myrkyttää hänen sedälleen, lordi Asrielille, tarkoitetun juoman. Hän varoittaa setäänsä, joka neuvoo häntä pysymään piilossa. Lyra kuuntelee, kun Asriel pitää luentoa Tomusta ja siihen liittyvistä havainnoistaan. Asriel saa haluamansa rahoituksen matkustaakseen itse pohjoiseen Svalbardiin, mutta käskee Lyraa jäämään kotiin.


title: Kultainen kompassi (elokuva)

text: Päivällisellä Lyra tapaa rouva Coulterin, joka haluaa Lyran avustajakseen matkalle Svalbardiin. Ennen lähtöään Lyra saa rehtorilta viimeisen jäljellä olevan aletiometrin, kompassimaisen laitteen, joka kertoo totuuden. Magisterium oli tuhonnut muut aletiometrin, joten rehtori neuvoo pitämään aletiometrin olemassaolon salassa Coulterilta.


title: Kultainen kompassi (elokuva)

text: Coulter kuitenkin vaikuttaa vain pitävän Lyran talollaan ja kun Lyra mainitsee Tomun, hän käskee tätä olemaan puhumatta siitä sekä jättämään aletiometrin säilyttävän olkalaukun. Coulterin daimoni (kultaleijona-apina) hyökkää Panin kimppuun, ja saa Lyran tottelemaan. Lyra ja Pan saavat selville Coulterin johtavan Yleistä Uhraamislautakuntaa, jotka ovat itse "Kahmaisijoita" ja siepanneet paikallisia lapsia. Hän saa tietää myös ystäviensä Roger Parslowin ja gypti Bilyl Costan olevan siepattu.


title: Kultainen kompassi (elokuva)

text: Rouva Coulterin daimoni yrittää varastaa aletiometrin, mutta Lyra ja Pan pakenevat se mukanaan kaduille. Kahmaisijat jahtaavat heitä, mutta sitten gyptit pelastavat heidät. Gyptit matkaavat Lyra mukanaan veneellä kohti pohjoista pelastaakseen lapsensa. Lyra näyttää aletiometrinsä lordi John Faalle sekä Farder Coramille, joka kertoo sen toimintatavasta.


title: Kultainen kompassi (elokuva)

text: Rouva Coulter lähettää kaksi mekaanista lentävää vakoojaa Lyran ja Panin perään, Coram saa toisen vangittua ja kertoo sen piikissä olevan unimyrkkyä. Yön aikana laivan kannelle ilmesyy Serafina Pekkala, noitien kuningatar, joka kertoo Kahmaisijoiden vievän lapset paikkaan nimeltä Bolvangar.


title: Kultainen kompassi (elokuva)

text: Trollesundissa Lyra tapaa aeronautin nimeltä Lee Scoresby, joka neuvoo häntä etsimään avuksi haarniskakarhun. Lähistöllä asui karkotettu jääkarhu Iorek Byrnison, jonka haarniskan paikalliset olivat vieneet. Aletiometrillä Lyra paikantaa haarniskan ja saatuaan sen takaisin Iorek liittyy Scoresbyn mukana Lyran seuraan.


title: Kultainen kompassi (elokuva)

text: Yöllä Iorekin selässä ratsastava Lyra löytää Billyn erotettuna daimonistaan Salciliasta. Lyra saa vietyä Billyn tämän äidin luokse, mutta joutuu itse samojedien vangiksi. Hänet viedään panssarikarhujen kuninkaalle Ragnar Sturlussonille. Lyra suostuttelee Iorekia haastamaan tämän. Aluksi Ragnar on aluksi vähällä voittaa, mutta lopulta Iorek onnistuu tappamaan tämän ja hänestä tulee uusi kuningas. Iorek vie Lyran ohuelle jääsillalle lähellä Bolvangaria. Hänet otetaan kiinni ja viedään muiden kadonneiden lasten luokse. Lyra onnistuu saamaan selville, että Magisteriumin tiedemiehet yrittävät irrottaa lapset ja daimonit toisistaan. Juuri kun Lyra itse on joutumassa koneeseen, hän menettää tajuntansa ja rouva Coulter pelastaa hänet.


title: Kultainen kompassi (elokuva)

text: Lyran herättyä, rouva Coulter selittää tälle irrottamisprosessin tarkoituksen ja paljastaa Lyralle olevansa tämän äiti. Lyra arvaa isänsä olevan lordi Asriel. Rouva Coulter pyytää antamaan aletiometrin, mutta Lyra antaakin metalliastian, johon lentävä vakooja oli suljettu. Vakooja pistää rouva Coulteria ja tekee tästä tajuttoman. Sitten Lyra aiheuttaa ketjureaktion, joka räjäyttää irrotuskoneen ja samalla hajottaa koko laitoksen.


title: Kultainen kompassi (elokuva)

text: Tartaarimetsästäjät ja näiden susidaimonit hyökkäävät lasten kimppuun. Iorek, gyptit sekä Serafina Pekkalan johtamat noidat käyvät taistoon ja voittavat. Mutta etelään palaamisen sijaan Lyra, Roger, Iorek ja Scoresby matkaavat pohjoiseene etsimään lordi Asrielia.


title: Kultainen kompassi (elokuva)

text: Tietämättä uhkaavasta vaarasta, lordi Asriel on rakentanut laboratorion, jossa hän tutkii toisesta maailmasta virtaavaa Tomua.


title: Kultainen kompassi (elokuva)

text: Kesäkuussa 2006 New Line Cinema ilmoitti 12-vuotiaan Dakota Blue Richardsin tulleen valituksi Lyra Belacquan rooliin. Elokuvarooli oli hänen ensimmäisensä. Muissa pääosissa esiintyvät Nicole Kidman rouva Coulterina, James Bondin roolissa hiukan aiemmin kunnostautunut Daniel Craig lordi Asrielina sekä Eva Green Serafina Pekkalana. Lyran Pantalaimon-daimonin ääninäyttelijäksi valittiin alun perin Adam Godley, mutta hänet vaihdettiin sittemmin Freddie Highmoreen, koska nuoremman näyttelijän katsottiin tuovan Lyran ja Pantalaimonin suhteeseen enemmän läheisyyttä. Lyran jääkarhutoveri Iorekin ääninäyttelijä vaihdettiin viime hetkellä tuntemattomasta Nonso Anoziesta "Taru sormusten herrasta" -trilogiassa Gandalfia esittäneeseen Ian McKelleniin. Ohjaaja Weitz oli vaihdosta vastaan, mutta päätöksen takana seisoivat studiojohtajat.


title: Kultainen kompassi (elokuva)

text: "Kultainen kompassi" menestyi Yhdysvaltain markkinoilla odotuksia heikommin ja sen tappiollisuutta on pidetty ”viimeisenä kortena”, joka ajoi emoyhtiö Time Warnerin lakkauttamaan New Linen ja sulauttamaan toiminnan Warner Brothersiin helmikuussa 2008. Elokuvan hyvä menestys ulkomailla ei auttanut, sillä New Line oli myynyt sen ulkomaiset levitysoikeudet etukäteen tuotantobudjetin katteeksi. Jälkeenpäin Weitz on syyttänyt studiota ja sen tekemiä leikkauspäätöksiä elokuvan epäonnistumisesta. Weitzin kokemuksen mukaan studio ei myöskään tukenut hänen pyrkimystään tehdä elokuvasovituksesta alkuperäisteokselle uskollinen.


title: Kultainen kompassi (elokuva)

text: "Kultainen kompassi" voitti vuoden 2008 Oscar-gaalassa Oscarin parhaista erikoistehosteista, vastaehdokkainaan "Transformers" ja "". Erikoistehosteiden lisäksi elokuva oli ehdokkaana myös parhaan lavastuksen kategoriassa.


title: Kultainen kompassi (elokuva)

text: Johtuen "Kultaisen kompassin" heikosta menestyksestä Yhdysvaltain markkinoilla ja maailmantalouden yleisestä laskusuhdanteesta suunnitelmat Pullmanin romaanin jatko-osien "Salaperäinen veitsi" ja "Maaginen kaukoputki" sovittamisesta elokuviksi hyllytettiin.


title: Kultainen kompassi (elokuva)

text: Tammikuussa 2007 New Line palkkasi Hossein Aminin kirjoittamaan "Salaperäisen veitsen" käsikirjoitusta, mutta jo tuolloin New Linen pääjohtaja Toby Emmerich korosti, että lopullinen päätös jatko-osista tehtäisiin vasta kuin olisi nähty, miten "Kultainen kompassi" menestyy lippuluukuilla. Vielä maaliskuussa 2008 tuottaja Deborah Forte vakuutti aikovansa saattaa myös toisen ja kolmannen osan valkokankaalle.


title: Amazing Race (2. tuotantokausi)

text: Amazing Race on tosi-TV-ohjelma, jossa kilpailijat matkustavat ympäri maailmaa haastavien tehtävien johdattelemina. Sarjan toinen tuotantokausi esitettiin Yhdysvalloissa vuonna 2002. Ohjelma alkoi 11. maaliskuuta ja päättyi 15. toukokuuta. Tällä kaudella otettiin käyttöön monet kilpailun elementeistä, jotka tulisivat tutuiksi kaikilla myöhemmillä kausilla. Näiden joukossa on muun muassa vihjelaatikkotelineen käyttö, varikkopysähdysmatto, Phil Keoghan tervehtimässä kädestä kaikkia ryhmiä varikkopysähdyksellä ja ohjelman selkeästi kiihkeämpi tahti. Kisa alkoi Las Vegasista ja päättyi San Franciscoon. Kisan aikana käytiin muun muassa Rio de Janeirossa, Kapkaupungissa ja Hongkongissa. Ensimmäisen kerran sarjan historiassa juontaja joutui odottamaan viimeistä paria varikolle yli 24 tuntia. Kyseessä oli myös ainoa kausi, jonka aikana ei käyty Euroopassa lainkaan.


title: Amazing Race (2. tuotantokausi)

text: Suomessa toinen tuotantokausi näytettiin MTV3:lla alkuvuodesta 2004.


title: Amazing Race (2. tuotantokausi)

text: Kilpailun voittivat ystävykset Chris ja Alex.1. The World is Waiting: Go!


title: Amazing Race (2. tuotantokausi)

text: 2. Help Me, I'm American


title: Amazing Race (2. tuotantokausi)

text: 3. My Alarm Clock Didn't Go Off


title: Amazing Race (2. tuotantokausi)

text: 4. This Game Is About Minutes


title: Amazing Race (2. tuotantokausi)

text: 5. Welcome to the World of Being Human


title: Amazing Race (2. tuotantokausi)

text: 6. I'm Gonna Take His Girl


title: Amazing Race (2. tuotantokausi)

text: 7. I'm Gonna Throw Up on Phil's Shoes


title: Amazing Race (2. tuotantokausi)

text: 8. I'm Not a Miner! No, You're an Idiot!


title: Amazing Race (2. tuotantokausi)

text: 9. Ready to Lose Our Lives


title: Amazing Race (2. tuotantokausi)

text: 10. It's Hammer Time


title: Amazing Race (2. tuotantokausi)

text: 11. Follow That Plane!


title: Dohan kansainvälinen lentoasema

text: Dohan kansainvälinen lentoasema (IATA: DOH, ICAO: OTBD) () on Qatarin Dohassa sijaitseva lentoasema, joka suljettiin vuonna 2014, kun Hamadin kansainvälinen lentoasema aloitti toimintansa. Lentoasemalla oli kolme moskeijaa, ilmainen langaton verkkoyhteys, iso verovapaiden tuotteiden kauppa ja muutamia ravitsemusliikkeitä. Dohan 4 572 metrin mittainen kiitotie oli pisin siviililentoasemilla käytetty.


title: Dohan kansainvälinen lentoasema

text: Lentoasemaa laajennettin sen olemassaolon aikana, mutta siitä huolimatta monet matkustajat väittivät sen olleen todella pieni, ahdas ja muutenkin kaukana kansainvälisestä tasosta.


title: Dohan kansainvälinen lentoasema

text: Hamadin lentoaseman piti korvata Dohan kansainvälinen lentoasema jo vuonna 2009. Uuden aseman avaaminen kuitenkin viivästyi viidellä vuodella. 27. toukokuuta matkaan lähtenyt Qatar Airwaysin lento 183 Wieniin oli viimeinen Dohan lentoasemalta lähtenyt lento. Sen jälkeen kaikki lentoliikenne siirrettiin Hamadiin.


title: Galilein luku

text: Galilein luku (Ga) on dimensioton virtausdynamiikan parametri. Se on nimetty Galileo Galilein mukaan.


title: Galilein luku

text: Luku kuvaa gravitaation ja viskoosien voimien suhdetta. Sitä käytetään muun muassa viskoosien virtausten ja termisen laajentumisen kuvauksessa, esimerkiksi lauhduttimissa kuvaamaan nestefilmin virtausta pitkin seinämää.


title: Delta Force

text: Erikoisjoukkojen 1. operatiivinen osasto–Delta () eli Delta Force on Yhdysvaltain maavoimien alaisuudessa toimiva erikoisjoukko, jonka ensisijaisiin tehtäviin kuuluvat terrorismin vastainen taistelu ja Yhdysvaltain maailmanlaajuisiin sotilasoperaatioihin osallistuminen.


title: Delta Force

text: Delta Forcen perusti 9. syyskuuta 1977 aikoinaan Vietnamin sodassa palvellut Yhdysvaltain maavoimien eversti Charles ”Charlie” Beckwith, jonka silloinen Yhdysvaltain presidentti Jimmy Carter oli valinnut muodostamaan huippukoulutetun, terrorismin vastaiseen taisteluun perehtyneen erikoisyksikön. Yhdessä kenraali William Westmorelandin ja majuri Richard ”Dick” Meadowsin kanssa Beckwith perusti Yhdysvaltain maavoimien erikoisjoukon, jonka ”Delta Force” -nimen on yleisesti arveltu viittaavaan Beckwithin komentamaan Project Delta -erikoisyksikköön, joka suoritti Vietnamin sodassa erilaisia tiedusteluoperaatioita. Delta Forcen toimintamenetelmät Beckwith kuitenkin kopioi brittien maineikkaalta Special Air Service -yksiköltä, jossa Beckwith oli palvellut vuosien 1962 ja 1963 välisenä aikana.


title: Delta Force

text: Koska Pentagon valvoo tiukasti Delta Forceen liittyviä tietoja ja kieltäytyy julkisesti kommentoimasta yksikköä ja sen toimintaa, Delta Forcen rakenteesta ei ole paljon tietoa. Delta Forcen tiedetään olevan arviolta 360 miehen vahvuinen, ja että yksikön operatiivinen päämaja on Fort Braggin sotilastukikohta Pohjois-Carolinan osavaltiossa. Fort Braggissa sijaitsee Delta Forcen jäsenten harjoituskeskus, jossa on muiden muassa valtava uima-allas, kolmikerroksinen kiipeilyteline ja useita ampumaratoja. Delta Forcen jäsenistä noin 250 toimii kenttätyössä, ja loput ovat joko mekaanikkoja, viestimiehiä tai tietokoneoperaattoreita.


title: Delta Force

text: Delta Force on jaettu Alpha-, Bravo- ja Charlie-komppaniaan, joista jokaisessa on kolme joukkuetta. Yhdessä joukkueessa on neljä ryhmää, ja yhteen ryhmään kuuluu viisi taistelijaa. Jokaisessa joukkueessa kaksi ryhmistä on perehtynyt tarkka-ammuntaan ja rynnäkkö-operaatioihin ja kaksi muuta ovat erikoistuneet tiedusteluun ja viholliskohteiden valvontaan. Joukkueiden ja ryhmien kokoa voi muuttaa tehtävän vaatiessa, minkä tarkoituksena on tehdä Delta Forcesta mahdollisimman sopeutumiskykyinen mitä erilaisimpiin tehtäviin.


title: Delta Force

text: Delta Force on tunnettu siitä, että yksikkö tekee aktiivista yhteistyötä muiden maiden asevoimien ja poliisilaitosten erikoisjoukkojen kanssa, kuten Yhdistyneen kuningaskunnan Special Air Servicen, Israelin Sayeret Matkalin, Saksan GSG 9:n ja Ranskan GIGN:n kanssa. Delta Force on myös antanut terrorismin vastaista taistelukoulutusta monille SWAT-yksikköjen ja FBI HRT:n jäsenille.


title: Delta Force

text: Useimmat Delta Forcen jäsenet ovat peräisin Yhdysvaltain maavoimien muista erikoisjoukoista, mutta Delta Forceen voi myös pyrkiä suoraan, mikäli kuuluu maavoimiin tai kansalliskaartiin. Alokkaiden on oltava miespuolisia ja 22–26-vuotiaita Yhdysvaltain kansalaisia, jotka ovat suorittaneet asepalveluksensa ja saaneet perusteellisen sotilaskoulutuksen.


title: Delta Force

text: Alokkailta vaaditaan erilaisia, fyysisesti vaativia kuntotestejä, joissa heidän on muiden muassa suoritettava 33 punnerrusta minuutissa, juostava kahden mailin (3218 m) mittainen juoksurata läpi 16 ja puolessa minuutissa, sekä uitava sata metriä täydessä sotilasvarustuksessa. Neljän viikon mittaisen valintaprosessin viimeisessä ja ratkaisevassa kuntotestissä alokkaiden on vaellettava 80 kilometrin mittainen matka 20 tunnin sisällä, ja koko vaelluksen aikana heidän on kannettava noin 30 kilogramman (70 paunaa) painoista rinkkaa selässään.


title: Delta Force

text: Mikäli alokas selviytyy kuntotesteistä, hän pääsee Delta Forcen jäseneksi. Valintaprosessin jälkeen alokas joutuu kuuden kuukauden mittaiselle koulutuskurssille, minkä aikana hänelle opetetaan muiden muassa erilaisten käsiaseiden ja räjähteiden käyttöä. Kertomusten mukaan tarkka-ampujiksi koulutettavien on koulutuksen aikana osuttava kaikkiin maaleihin noin 550 metrin (600 jaardia) päästä ja 90 prosenttiin noin 915 metrin (1000 jaardia) päässä olevista maaleista.


title: Delta Force

text: Vaarallisten ja yleensä huippusalaisten tehtäviensä takia Delta Forcen jäsenet on varustettu Yhdysvaltain asevoimien kehittyneimmillä aseilla ja varusteilla. Yksikön sotilaiden ensisijaiset aseet ovat Colt M1911 -pistooli sekä M4-karbiini, johon on yleensä kiinnitetty M203-kranaatinheitin (tullaan myöhemmin korvaamaan M320-kranaatinheittimellä). Heckler & Kochin uusin valmistama rynnäkkökivääri, HK416, on myös Delta Forcella rajallisessa käytössä. Yksikön tarkka-ampujat on aseistettu M14-tarkkuuskivääreillä tai sen eri versioilla. Delta Forcen jäsenet voivat myös halutessaan käyttää muita Yhdysvaltain asevoimien palveluskäytössä olevia pienaseita.


title: Delta Force

text: Delta Forcella on myös käytössä erilaisia kuljetushelikoptereita, joille on annettu väärennetyt tunnusnumerot. Historiansa aikana Delta Force on käyttänyt erikoisoperaatioissaan muiden muassa MD500-, CH-53 Sea Stallion - ja UH-60 Black Hawk -helikoptereita.


title: Symkaria

text: Symkaria on kuvitteellinen itäeurooppalainen valtio, joka esiintyy Marvel-kustantamon sarjakuvissa. Maa tunnetaan ennen kaikkea palkkasoturi Hopeasapelin kotimaana. Symkarian loi käsikirjoittaja Stan Lee. Symkarian rajanaapurina on pelätty Latveria, jonka johtajana toimii superroisto Tohtori Doom.


title: Möyly

text: Möyly on asumaton saari Simon kunnan vesialueella Perämerellä. Se sijaitsee noin neljä kilometriä itäkaakkoon Tiurasenkrunnista, noin neljä kilometriä koilliseen Leipäreiden saariryhmästä ja noin kymmenen kilometriä länteen Iin Vatungista.


title: Numero-ooppera

text: Numero-ooppera on nimitys oopperateokselle, joka koostuu jyrkkärajaisista toisistaan erottuvista aarioista, resitatiiveista ja muista jaksoista. Numero-oopperan vastakohtana on esimerkiksi Richard Wagnerin teoksille tyypillinen läpisävelletty tyyli, jossa aariat ja resitatiivit sulautuvat toisiinsa ilman selviä rajoja.


title: Joutsijärvi (kylä)

text: Joutsijärvi on 162 asukkaan kylä Kemijärvellä valtatien 5 ja kantatien 82 varrella noin 40 kilometrin päässä Sallasta ja 25 kilometrin päässä Kemijärvestä.


title: Joutsijärvi (kylä)

text: Kylän matkailunähtävyyksiä ovat Mäntyselässä ja Mäntyvaarassa talvisodan taisteluiden muistomerkit sekä Moskovan rauhan aikana rakennetut Salpa-linjan osat. Joutsijärven kylän keskellä Hunajalammen rannalla on yksi kunnostettu Suomen Salpa-linjan bunkkereista, jossa on esineitä ja valokuvia.


title: Joutsijärvi (kylä)

text: Talvisodassa osasto Roininen perääntyi Joutsijärvelle asti ennen etenemistään jälleen kohti Märkäjärveä.


title: Joutsijärvi (kylä)

text: Joutsijärvellä toimii vielä yksi Lapin harvoista kyläkaupoista, jonka nimi taivutetaan usein muotoon Joutsjärven kyläkauppa.


title: Joutsijärvi (Ulvila)

text: Joutsijärvi on Satakunnassa Ulvilassa, entisen Kullaan kunnan alueella, sijaitseva järvi. Järvi sijaitsee noin neljä kilometriä Kullaan keskuksesta koilliseen. Joutsijärven länsipuolella on sitä huomattavasti pienempi Tuurujärvi, jota erottaa Joutsijärvestä kolme kapeaa ja matalaa salmea. Joutsijärvi ja Tuurujärvi kuuluvat Kullaanjoen valuma-alueeseen, joka on osa laajempaa Kokemäenjoen vesistöä. Kullaanjoki tai Joutsijoki muuttaa matkalla useasti nimeään, ja se laskee Harjunpäänjokena Kokemäenjokeen, joka laskee edelleen Selkämeren Pihlavanlahteen Porin edustalla.


title: Joutsijärvi (Ulvila)

text: Joutsijärvi on keskikokoinen järvi, joka on Satakunnan suurimpia järviä. Muut merkittävät Kullaanjoen valuma-alueen järvet Joutsijärven ja Tuurujärven lisäksi ovat Palusjärvi ja Pyhäjärvi. Joutsijärvi on järvistä selvästi suurin.


title: Joutsijärvi (Ulvila)

text: Joutsijärven ja Tuurujärven yhteenlaskettu pinta-ala on 1 039 hehtaaria, mistä huomattavasti isomman Joutsijärven ala on 840 hehtaaria. Järven pituus on 5,5 kilometriä ja leveys 3,4 kilometriä. Joutsijärven keskisyvyys on 2,17 metriä, ja sen suurin syvyys on seitsemän metriä. Järven tilavuus on 0,225 km. Joutsijärvellä ja Tuurujärvellä on yhteistä rantaviivaa saaret mukaan lukien 67 kilometriä. Joutsijärven osuus rantaviivasta on 63 kilometriä. Ranta on pääosin moreeni- ja kalliopohjaista metsämaastoa.


title: Joutsijärvi (Ulvila)

text: Joutsijärven ja Tuurujärven yhteenlaskettu valuma-alue on 115,89 km. Valuma-alueesta suurin osa on metsiä ja soita. Metsiä valuma-alueesta on 56 % ja soita 30 %. Yhteensä metsiä ja soita on valuma-alueella 102 km. Valuma-alueella on useita pieniä järviä ja lampia, joita alueella on noin 10,8 km. Peltoalaa valuma-alueesta on 3,4 % eli noin 3,5 km.


title: Joutsijärvi (Ulvila)

text: Suurimmat järveen laskevat ojat ovat järven kaakkoisosan Ahmauksenlahteen laskeva Ahmauksenoja ja järven koillisosaan laskeva Jylhäjoki, joka on Lavian Saarijärven laskujoki. Ahmauksenojan ja Jylhäjoen yhteenlaskettu osuus Joutsijärven valuma-alueesta on 67 km.


title: Joutsijärvi (Ulvila)

text: Järven luusua sijaitsee järven kaakkoisosassa Tammenlahdella, josta saa alkunsa järven laskujoki Joutsijoki. Joutsijärvi ja Tuurujärvi kuuluvat keskeisimpinä järvenä Kullaanjoen vesistöjärjestelyjen piiriin, joka aloitettiin vuonna 1977 Porin kaupungin talousvedensaanin turvaamiseksi. Muut järvet järjestelyissä ovat Palusjärvi ja Pyhäjärvi. Joutsijärven ja Tuurujärven pinnankorkeutta säädellään Tammen padolla, joka sijaitsee Joutsijoen suulla. Pinnankorkeutta säädellään siten, että vuodenajasta riippuen pinnan alaraja on välillä 43,90–44,40 ja yläraja välillä 44,40–44,65 metriä merenpinnasta. Säännöstelyyn kuuluu se, että Joutsijoessa on virtausta myös kuivempina vuodenaikoina.


title: Joutsijärvi (Ulvila)

text: Porin kaupunki ottaa raakavetensä Joutsijärven viereisestä Tuurujärvestä, joten Joutsijärven veden laadulla on tärkeä merkitys Tuurujärven veden laatuun. Ennen vedenottoa vesi virtasi järvien välisen kolmen kapean salmen kautta Tuurujärvestä Joutsijärveen, mutta veden virtaus on nyt kääntynyt, koska Tuurujärven eteläosan Hämäläistenlahdelta johdetaan vettä vedenottamoon.


title: Joutsijärvi (Ulvila)

text: Tuurujärvestä kaivettiin aluksi avo-oja järven itäpuolella olevaan Palusjärveen, josta Tuurujärven vettä johdettiin Palusjärven kautta Tyvijärveen, mistä vesi jatkettiin edelleen Harjakankaan tekopohjavesilaitokselle. Vedenoton myötä vesi alkoi virrata Joutsijärvestä Tuurujärveen. Järjestely ei kuitenkaan toiminut halutulla tavalla, jolloin Tuurujärven ja Palusjärven välisen ojan pato tukittiin, eikä juoksutusta Tuurujärvestä ja sen kautta myös Joutsijärvestä Palusjärveen ole enää tehty vuoden 1989 jälkeen. Järvien välinen oja korvattiin Tuurujärvestä rakennetulla 9 km pituisella raakavesiputkella suoraan tekopohjavesilaitokselle. Säännöstelyn ja vedenoton myötä Joutsijärven veden laatu kuuluu velvoitetarkkailun piiriin, joten veden laatua seurataan jatkuvasti. Tuurujärven vesi on kirkaampaa kuin Joutsijärven vesi, ja vedenotosta johtuvan virtaussuunnan vaihtumisen vuoksi Tuurujärveen virtaa Joutsijärvestä ravinteikkaampaa ja humuspitoisempaa vettä.


title: Joutsijärvi (Ulvila)

text: Joutsijärvi on ravinnepitoisuutensa perusteella lievästi rehevöitynyt, ruskeavetinen ja vedenlaadultaan humuspitoinen järvi. Humuspitoinen ja samea vesi viittaa valuma-alueilta valuvaan suoveteen ja kiintoainekuormitukseen. Järven suurimmat kuormittajat ovat Ahmauksenojasta ja Jylhäjoesta virtaavat ravinnekuormat. Suurin osa valuma-alueen viljelyksistä sijaitsee Jylhäjoen varrella, kun taas pienempi osa viljelyksistä sijoittuu Ahmauksenojan varteen. Valuma-alueen asutus on haja-asutusaluetta, ja pääosa asutuksesta sijoittuu Joutsijärven koillispuolella olevaan Saarijärven kylään. Loma-asuntoja Joutsi- ja Tuurujärven rannalla on jonkin verran, ja ne sijoittuvat järvien etelä- ja länsirannoille. Valuma-alueella ei ole teollisuutta, mutta karjataloutta on jonkin verran.


title: Joutsijärvi (Ulvila)

text: Vesiympäristön tilalla on Joutsijärven alueella suuri merkitys, sillä Joutsijärvi on merkittävä retkeilyalue. Järven ympäri kiertää 27 kilometrin retkeilyreitti. Järven vesi on tyydyttävässä kunnossa, eikä sinileväesiintymiä ole ollut merkittävissä määrin. Rehevissä vesissä esiintyvä limalevä on toisinaan virkistyskäyttöä haittaava tekijä.


title: Joutsijärvi (Ulvila)

text: Joutsijärven retkeilyreitin varrella on entisöitynä talvisodan jälkeen vuonna 1941 rakennettu rintamakarkurien Kakkurin korsuksi mainittu korsu, jossa metsäkaartilaiset piileskelivät sotilaspoliisia jatkosodan alettua. Noin kymmenen rintamakarkurin piilopaikka oli valikoitunut Joutsijärven erämaahan, sillä alue on hyvin syrjäinen. Piilopaikka paljastui tammikuussa vuonna 1944, kun sotilaspoliisi sai talvisen ruoanhankintamatkan myötä vihiä mahdollisesta piilopaikasta. Sotilaspoliisit hiihtivät järven jäälle ja pidättivät rannasta kaksi metsäkaartilaista, jotka he pakottivat kävelemään korsulle. Korsun vartiomies huomasi poliisit, veti hälytysnarusta ja avasi tulen, minkä seurauksena ryhmän kersantti sai osuman rintaansa. Kersantti selvisi hengissä, mutta korsun vartiomies sai välikohtauksessa surmansa. Noin kymmenen korsulaista pääsi pakotunnelia pitkin karkuun. Järvellä kiinni otetut miehet vangittiin ja heidät vapautettiin sodan loputtua. Nykyisin korsu on retkeilijöiden käytössä. Korsua käyttävät myös radioamatöörit, porilainen Teljän Radioamatöörit ry, amatööriradioaseman tilapäispaikkana.


title: Joutsijärvi (Ulvila)

text: Joutsijärvi ja Joutsijoki ovat olleet aikoinaan tärkeitä uittoväyliä Kokemäenjoen suulla Porissa oleville höyrysahoille. Uitto joessa on loppunut vuonna 1957. Joutsijoen varrella Joutsijärven lounaispuolella sijaitsevassa Jalomäen umpipihassa on esillä Joutsijärvellä käytössä ollutta uittovälineistöä.


title: Apostolo Zeno

text: Apostolo Zeno (11. joulukuuta 1669 Venetsia – 11. marraskuuta 1750 Venetsia) oli italialainen runoilija, libretisti ja lehtimies, joka vuodesta 1718 toimi Wienissä Habsburgien hovin hovirunoilijana. Pietro Metastasion ohella Zeno oli yksi myöhäisbarokin vaikutusvaltaisimmista oopperalibretisteistä ja vaikutti merkittävästi "opera serian" kehitykseen.


title: Seututie 923

text: Seututie 923 on eteläisessä Lapissa kulkeva seututie. Se haarautuu seututieltä 924 Simojoen varrella Alaniemen kylässä Simossa ja johtaa Keminmaan Sompujärven kylän kautta Tervolan keskustaajamaan, jossa se liittyy seututeihin 926 ja 929 sekä valtatiehen 4. Vaikka kyseessä on suhteellisen tärkeä läpikulkutie Tervolasta Simoon ja Ranualle, se on silti kapea ja sorapintainen välillä Sompujärvi–Tervola.


title: Sompujärvi

text: Sompujärvi on kylä Keminmaan kunnassa Lapin maakunnassa samannimisen järven ympäristössä ja Tervolan–Alaniemen välisen seututien 923 varrella, josta haarautuu Yhdystie 9262 Lautiosaareen ja Kivaloiden vaaramuodostelman alueella. Kivaloiden vaaroihin kuuluu myös kylän itäpuolella kohoava Sompuvaara. Useasta pienemmästä kulmakunnasta muodostuva kylä sijaitsee haja-asutusalueella noin 36 kilometrin päässä Keminmaan keskustaajamasta.


title: Turun kaupunginteatteri

text: Turun Kaupunginteatteri on Turussa toimiva ammattiteatteri. Se perustettiin vuonna 1946 Turun Teatterin ja Turun Työväen Teatterin yhdistyessä. Se oli Suomen (ja luultavasti maailman) vanhin täyskunnallinen teatteri, kunnes vuoden 2014 alusta se siirtyi Turun kaupungin omistamaksi osakeyhtiöksi.


title: Turun kaupunginteatteri

text: Teatterin vuosittainen katsojamäärä on noin 100 000 ihmistä. Henkilökuntaa teatterilla on noin 120, joista vakituisia näyttelijöitä 20. Kaupunginteatteri toimii keskustassa, Aurajoen varrella kolmannessa kaupunginosassa sijaitsevassa teatteritalossa.


title: Turun kaupunginteatteri

text: Teatteri tuottaa vuosittain 8–10 ensi-iltaa ja toistakymmentä vierailevaa näytöstä sekä yhteensä noin 400 esitystä.


title: Turun kaupunginteatteri

text: Teatterin historian maineikkain kausi oli Kalle Holmbergin ja Ralf Långbackan johtajakausi 1972–1977. Kaupallinen ja taiteellinen puoli olivat tasapainossa, ja menestyksen helmi oli "Seitsemän veljestä". Lautakunnan ennakkoluulojen vuoksi estyi kuitenkin muun muassa Jussi Kylätaskun näytelmän "Runar ja Kyllikki" Jouko Turkan ohjaama esitys.


title: Turun kaupunginteatteri

text: Turun kaupunginteatteri ja Naantalissa Muumimaailman yhteydessä toimiva kesäteatterinäyttämö Emma-teatteri aloittivat kolmivuotisen yhteistyönsä kesällä 2015. Ajoitus uudelle yhteistyölle oli kaupunginteatterin kannalta erinomainen, sillä kaupunginteatterin teatteritalo on peruskorjauksessa vuosina 2014–2017 ja kaupunginteatteri joutuu sen aikaa toimimaan väistötiloissa. Yhteistyö oli oikeastaan paluu juurille, sillä Emma-teatterin ensimmäisenä toimintavuonna se teki yhteistyötä Linnateatterin kanssa jonka johdossa olivat Arto Valkama ja Mikko Kouki, jotka nyt ovat Turun kaupunginteatterin johdossa. Yhteistyö Emma-teatterin kanssa lähti hyvin käyntiin, sillä Turun kaupunginteatterin vuoden 2015 katsojista, 101 932, lähes neljännes tuli sen katsotuimmasta näytelmästä Emma-teatterissa esitetystä "Hockey Nightista" 23 716 katsojalla. Vuonna 2016 kaupunginteatterilla oli 115 488 katsojaa ja myös tuolloin Emma-teatteri oli suosituin, 21 014 katsojaa näytelmällä "Linnan juhlat".


title: Turun kaupunginteatteri

text: Vuosina 1946–1954 teatteri toimi Alvar Aallon suunnittelemassa Lounais-Suomen Maalaistentalossa Humalistonkadulla. Vuonna 1954 tapahtuneen näyttämön palon seurauksena teatteri joutui siirtymään väliaikaisesti Turun konserttitaloon Aninkaistenkadulle. Uuteen, omaan toimitaloonsa Itäiselle Rantakadulle teatteri pääsi muuttamaan vuonna 1962. Teatteritalon, jossa kaupunginteatteri yhä edelleen toimii, ovat suunnitelleet arkkitehdit Aarne Hytönen, Risto-Veikko Luukkonen ja Helmer Stenros.


title: Turun kaupunginteatteri

text: Vuonna 2014 teatterirakennuksessa alkoi täysimittainen peruskorjaus ja laajennus. Laajennustyön näkyvin muutos oli kolmikerroksisen takanäyttämön rakentaminen. Lisäksi laajennusosan myötä teatterin henkilöstön tilat siirtyivät ja teatteriin rakennettiin keittiö. Uudistuksen tarpeessa olleet verstastilat uusittiin ja laajennettiin, samoin myös tilat tekniikalle, puvustukselle, rekvisiitalle ja lavasteille. Teatterin näyttämöistä Pikkolo siirtyi Sopukan tiloihin ja Sopukalle rakennettiin uudet tilat. Näyttelijöiden pukuhuoneet päivitettiin myös ajan tasalle.


title: Turun kaupunginteatteri

text: Turun Kaupunginteatteri siirtyi remontin ajaksi Logomoon ja vanhaan elokuvateatteriin Dominoon. Logomossa teatterille rakennettiin oma sali teatterikäyttöä varten. Syyskaudella 2017 teatteri siirtyi väistötiloista takaisin omaan korjattuun teatteritaloonsa.


title: Turun kaupunginteatteri

text: "Päänäyttämö" on 655-paikkainen ja sen koko on 450 neliömetriä, lisäksi näyttämön yllä on 24 metriä korkea torni. Pyörönäyttämön halkaisija on 14 metriä. Näyttämön etualalla on orkesterimonttu 40 soittajalle.


title: Turun kaupunginteatteri

text: "Sopukka" saneerattiin vuonna 1996 ja silloin rakennettiin muunneltava esitystila, jossa on 50-100 istumapaikkaa käsittävä siirrettävä katsomo. Sopukan koko on 200 neliömetriä ja näyttämön korkeus kahdeksan metriä.


title: Turun kaupunginteatteri

text: "Pikkolo" on teatterin pohjakerroksessa toimiva lapsille suunnattu teatteri. Se on toiminut 1980-luvulta lähtien ja katsomopaikkoja on 60.


title: Turun kaupunginteatteri

text:
Täyskunnallisen teatterin aikana:
Turun Kaupunginteatteri Oy:n aikana:


title: Turun kaupunginteatteri

text: Turun Kaupunginteatterissa työskentelee syksyllä 2015 kiinnityksellä yksitoista näyttelijää:


title: Walesin jalkapallomaajoukkue

text: Walesin jalkapallomaajoukkue edustaa Walesia kansainvälisissä jalkapallon maajoukkuekilpailuissa. Se toimii Walesin jalkapalloliiton alaisuudessa.


title: Walesin jalkapallomaajoukkue

text: Wales on selviytynyt historiansa aikana kaksi kertaa arvokisoihin. Vuoden 1958 maailmanmestaruuskilpailuissa joukkue onnistui pääsemään lohkovaiheesta jatkoon kolmella tasapelillä. Puolivälierissä tuleva maailmanmestari Brasilia pudotti Walesin jatkosta, tuolloin 17-vuotiaan Pelén maalilla.


title: Walesin jalkapallomaajoukkue

text: Euroopan-mestaruuskilpailuissa Wales teki ensiesiintymisensä 2016. Se voitti alkulohkonsa kukistettuaan Slovakian ja Venäjän sekä hävittyään Englannille. Neljännesvälieräottelussa se voitti Pohjois-Irlannin ja puolivälierässä Belgian, kunnes hävisi välieräottelussa Portugalille. Jo EM-kilpailuissa 1976 Wales oli selviytynyt puolivälieriin, mutta lopputurnauksessa pelasi tuolloin vain neljä joukkuetta.


title: Walesin jalkapallomaajoukkue

text: Alimmillaan FIFA-rankingissa Wales oli elokuussa 2011, sijalla 117. Kuitenkin jo seuraavan vuoden toukokuussa sijoitus oli noussut yli 70 paikkaa, sijalle 41. Korkeimmillaan se on ollut kahdeksantena lokakuussa 2015.


title: Vale Canada

text: Vale Canada Ltd (vuosina 2007–2010 "Vale Inco Ltd.", mitä ennen "Inco Ltd.") on brasilialaisen Vale-monialayrityksen kanadalainen tytäryhtiö, jonka pääkonttori sijaitsee Torontossa Ontariossa. Se on mukana nikkelin, rautamalmien ja pellettien, hiilen, kuparin, lannotteiden, mangaanin ja erilaisten rautaseosten kaivostoiminnassa ja tuotannossa. Ennen yhdistymistään Inco oli maailman toiseksi suurin nikkelin tuottaja sekä maailman kolmanneksi suurin kaivosyhtymä.


title: Vale Canada

text: The International Nickel Company (Inco) perustettiin New Jerseyssä Yhdysvalloissa 1902, kun Canadian Copper, Oxford Copper Company ja Société Minière Caledonienne muiden pienempien yhtiöiden ohella fuusioituivat. Uuden yhtiön hallinta siirrettiin International Nickel Company of Canada, Ltd.:lle sen perustamisvuonna 1916. Yhtiö alkoi käyttää lyhyempää nimeä Inco vuonna 1919.


title: Vale Canada

text: Inco aloitti toimintansa yhdessä Canadian Copperin kanssa, kun Ontarion Sudburysta löydettiin kuparimalmiesiintymiä. Aluksi kuparimalmi laivattiin Oxford Copper Companyn sulattamolle Constable Hookiin New Jerseyhin. Tuotannon yhteydessä havaittiin malmin sisältävän myös runsaasti nikkeliä. Vuonna 1902 perustettiin Oxford Copperin ja Canadian Copperin yhteistyöyritys International Nickel. Vuonna 1918 yhtiö rakensi uuden jalostamon Ontarion Port Colborneen. Yhtiö on joutunut Port Colbournessa oikeuteen vastaamaan asukkaiden nostamaan joukkokanteeseen maaperän saastuttamisen vuoksi. Suuria ympäristöongelmia on myös Sudburyn seudulla. Inco Limited oli myös Petsamon Nikkeli -yhtiön perustaja.


title: Vale Canada

text: Vuonna 1929 yhtiö laajeni huomattavasti, kun se hankki omistukseensa brittiläisomisteisen Mond Nickel Companyn. Samalla yhtiön pääkonttori siirrettiin Torontohon.


title: Vale Canada

text: Inco-yhtiöllä on ollut kaivostoimintaa pääosin Kanadassa ja Indonesiassa. Toimintaa on ollut myös Guatemalassa, jossa olevasta Sky Resources-yrityksestä Inco omistaa edelleen osan. Viimeiseksi avattu kaivos on Kanadassa, Voiceys Bay:ssä, innujen ja inuittien asuttamalla alueella. Uuden-Kaledonian alkuperäiskansa kanakit vastustavat yhtiön pyrkimystä rakentaa kaivos alueelleen.


title: Vale Canada

text: Lokakuussa 2006 Incon osti brasilialainen kaivosyhtiö Vale (tuolloin CVRD) 19,4 miljardin Kandan dollarin kauppahinnalla. Ostajakonsernilla on maailmanlaajuista toimintaa.


title: Kingdom Come (albumi)

text: Kingdom Come on rap-artisti Jay Z:n yhdeksäs sooloalbumi, joka julkaistiin 21. marraskuuta 2006. Vuonna 2003 Jay Z ilmoitti lopettavansa uransa hip hop -artistina ja The Black Albumin piti jäädä hänen viimeisekseen. Huhut hänen paluustaan alkoivat kuitenkin lähes välittömästi albumin ilmestyttyä ja lopulta, vuonna 2006, ilmestyi Kingdom Come. Albumin nimi tulee samannimisestä sarjakuvasta, jossa Teräsmies palaa maanpaosta kaaokseen ajautuneelle Maapallolle.


title: Kingdom Come (albumi)

text: Ilmestymisviikollaan levy meni Yhdysvaltojen albumilistan kärkeen, myyden kultaa viikossa.


title: Jälkistrukturalismi

text: Jälkistrukturalismi eli poststrukturalismi on laaja-alainen nimitys mannermaisen filosofian ja kriittisen teorian kehityssuuntauksille, jotka saivat alkunsa Ranskassa 1960-luvulla. Etuliite "jälki-" viittaa siihen, että monet jälkistrukturalistit, kuten Jacques Derrida, Michel Foucault ja Julia Kristeva, suhtautuivat hyvin kriittisesti strukturalismiin. Siinä missä strukturalismi katsoo merkitysten olevan sosiaalisesti tai kulttuurisesti rakennettuja tuotteita, jälkistrukturalismi korostaa, että myös tällaisten merkitysten tutkimus on itsessään sosiaalinen tai kulttuurinen tuote, ja siksi kaikki tulkinnat ja totuudet ovat aina subjektiivisia. Jälkistrukturalismi on kiinnostunut merkitysten tuottamisen historiallisista prosesseista.


title: Jälkistrukturalismi

text: Käsitteenä jälkistrukturalismi on vaikea määritellä tai tiivistää. Tähän on pääasiassa kaksi syytä. Ensiksikin jälkistrukturalismin olemukseen kuuluu, että se hylkää määritelmät, jotka väittävät sisältävänsä "totuuksia" maailmasta. Toiseksi hyvin harva filosofi on oma-aloitteisesti katsonut olevansa jälkistrukturalisti, sen sijaan he ovat saaneet nimityksen muilta. Tämä tarkoittaa, ettei kukaan ole varsinaisesti määritellyt jälkistrukturalismin ohjelmanjulistusta. Näin voidaan väitellä siitä, mikä on jälkistrukturalismin todellinen luonne tai voidaanko sitä varsinaisesti pitää yhtenä filosofisena suuntauksena tai koulukuntana.


title: Jälkistrukturalismi

text: Jälkistrukturalismi nousi Ranskassa 1960-luvulla strukturalismia kritisoineena liikkeenä. Ajankohtaa leimasivat poliittiset kiistat, jotka huipentuivat vuoden 1968 levottomuuksiin, jotka lähes kaatoivat Ranskan hallituksen. Varhaisen jälkistrukturalistisen liikkeen keulahahmoja olivat Roland Barthes ja Jacques Derrida. Derrida luennoi vuonna 1966 aikakauden intellektuaalisessa ympäristössä tapahtuneesta murroksesta. Barthes oli alun perin strukturalisti, mutta hänen näkemyksensä muuttuivat 1960-luvun kuluessa suosiollisemmiksi jälkistrukturalistisille näkemyksille . Vuonna 1968 hän julkaisi teoksen "La mort de l’auteur" (suom. "Tekijän kuolema, tekstin syntymä"), jossa hän kuvaili metaforista tapahtumaa eli kirjailijan "kuolemaa" autenttisena lähteenä annetun tekstin merkitykselle. Barthes esitti, että tekstillä oli monia merkityksiä eikä kirjailija ollut teoksen semanttisen sisällön ensisijainen lähde. Kirjailijan kuolema oli Barthesin mukaan samalla lukijan ja tekstin merkitysten uudiskasvun syntymä.


title: Jälkistrukturalismi

text: Jälkistrukturalistiset käytännöt perustuvat yleensä eräisiin taustaoletuksiin:Jälkistrukturalistisessa tekstianalyysissä lukija ja hänen merkityksensä korvaavat kirjoittajan tutkimuksen ensisijaisena kohteena. Sen sijaan, että tutkimus kiinnittyisi kirjoittajaan, jälkistrukturalistit tutkivat muita merkityksen lähteitä, kuten lukijoita, kulttuurisia normeja, muuta kirjallisuutta jne. Nämä vaihtoehtoiset lähteet eivät ole koskaan auktoritatiivisia eivätkä lupaa minkäänlaista yhtenäistä tulkintaa tekstistä.


title: Jälkistrukturalismi

text: Strukturalismiin oleellisesti liitetty teoria oli binaarinen vastakohtapari. Se esitti, että on olemassa tiettyjä teoreettisia ja käsitteellisiä vastakohtia, jotka kuvataan usein hierarkkisina, ja jotka ovat osaltaan muodostamassa tekstin rakennetta. Tällaisiin vastakohtapareihin voisivat kuulua esimerkiksi mies/nainen, puhuttu/kirjoitettu ja järki/tunne.


title: Jälkistrukturalismi

text: Jälkistrukturalismi hylkää yleensä säännönmukaisesti sen, että teksteissä olisi yhtenäinen rakenne, ja erityisesti teorian binaarisista vastakohtapareista. Sen sijaan jälkistrukturalistit kannattavat dekonstruktiota, jonka mukaan tekstien merkitys ja käsitteet siirtyvät aina suhteessa lukemattomaan joukkoon erilaisia muuttujia. Ainoa oikea tapa ymmärtää näitä merkityksiä on dekonstruoida ennakko-oletukset ja "tietojärjestelmät", jotka tuottavat illuusion yhdestä tietystä merkityksestä.


title: Jälkistrukturalismi

text: Jälkistrukturalismi on kuvattu "kapinointina" strukturalismia vastaan. Se voidaan paremmin ymmärtää kriittiseksi ja kokonaisvaltaiseksi vastaukseksi strukturalismin perustaviin oletuksiin. Strukturalismi esitti itsensä kulttuuristen tuotteiden (kuten tekstien) taustalla luonnostaan olevien rakenteiden tutkimisena, joka hyödyntää analyyttisiä käsitteitä ja tieteenaloja, esimerkiksi kielitiedettä, psykologiaa ja antropologiaa. Vaikka liike edisti näiden rakenteiden kriittistä tutkimusta, se pyrki loogisiin ja tieteellisiin tuloksiin. Monet strukturalistit pyrkivät integroimaan työnsä olemassa olevaan tietoon. Tämä voidaan havaita esimerkiksi Ferdinand de Saussuren kielitieteellisissä töissä, Claude Lévi-Straussin antropologiassa ja monien 1900-luvun alun psykologien töissä.


title: Jälkistrukturalismi

text: Jälkistrukturalistien oletukset ovat peräisin strukturalistien lähtöoletuksia vastaan nousseesta kritiikistä. Erityisenä erona voidaan nähdä se, että jälkistrukturalismi katsoo, että taustalla olevien rakenteiden tutkimus on itsessään kulttuurinen tuote ja siksi subjektiivista ja altista ennakkoasenteille ja väärille tulkinnoille. Kohteen (esim. tekstin) monien eri merkitysten ymmärtämiseksi on tarpeen tutkia sekä kohdetta itseään että niitä tiedollisia järjestelmiä, jotka ovat tuottaneet tuon kohteen. Tällä tavoin jälkistrukturalismi asemoi itsensä tutkimukseksi siitä, kuinka tietoa tuotetaan.


title: Jälkistrukturalismi

text: Jälkistrukturalistit katsovat usein, että jälkistrukturalismi on historiallista ja luokittelevat strukturalismin deskriptiiviseksi. Tämä terminologia on suhteessa Saussure tekemään eroon historiallisen (diakroninen) ja deskriptiivisen (synkroninen) lukutavan välillä. Jälkistrukturalistit painottavat usein historiaa deskriptiivisten käsitteiden analysoimisessa. Esimerkiksi Foucaultin "Histoire de la folie à l'âge classique" on sekä mielipuolisuuden historiaa että siihen liittyvien kulttuuristen asenteiden tutkimusta. Historian korostaminen mannermaisessa filosofiassa juontaa juurensa jo Hegeliin, Friedrich Nietzschen teokseen "Moraalin alkuperästä" ja Martin Heideggerin teokseen "Oleminen ja aika".


title: Jälkistrukturalismi

text: Eroa strukturalismin ja jälkistrukturalismin välillä hämärtää se tosiseikka, etteivät tutkijat yleensä luokittele itseään "jälkistrukturalisteiksi". Joissakin tapauksissa (kuten Claude Lévi-Strauss) strukturalismiin liitetyt tutkijat ovat tulleet tärkeiksi myös jälkistrukturalismin kannalta, ja heidät luetaan osaksi jälkistrukturalismin historiaa. Lévi-Straussin lisäksi kolme merkittävää jälkistrukturalistia luettiin alun perin strukturalismin keskeisiksi edustajiksi: heitä ovat Jacques Lacan, Roland Barthes ja Michel Foucault. Myös Jacques Derridan, Gilles Deleuzen ja Julia Kristevan työt on luettu esimerkeiksi jälkistrukturalismista.


title: Jälkistrukturalismi

text: Seuraavat filosofit voidaan lukea jälkistrukturalisteiksi tai heillä voidaan katsoa olleen jälkistrukturalistinen kausi:


title: Nelson

text: Nelson voi viitata seuraaviin:


title: Gods Lake

text: Gods Lake on järvi Manitoban provinssin pohjoisosassa Kanadassa. Sen pinta-ala on 1 151 neliökilometriä, ja se on provinssin seitsemänneksi suurin järvi. Järvi sijaitsee pohjoiseen Island Lake -järveltä, noin 280 kilometriä itään Thompsonista. Järven rannalla sijaitsee Gods Lake Narrowsin kylä. Järvi laskee Gods River -jokea pitkin Hayes-jokeen.


title: Gods Lake Narrows

text: Gods Lake Narrows on noin 110 asukkaan kylä Gods Lake -järven rannalla Manitoban provinssin pohjoisosassa Kanadassa. Se sijaitsee noin 280 kilometriä itään Thompsonista. Kylään ei ole pysyvää tieyhteyttä. Talviaikaan kylään johtaa talvitie, ja huolto hoidetaan lentokonein ympäri vuoden.


title: Hannu Jortikka

text: Hannu Jortikka (s. 16. joulukuuta 1956 Turku) on entinen suomalainen jääkiekkoilija ja nykyinen jääkiekkovalmentaja. Koulutukseltaan Jortikka on rakennusmestari. Jortikka on valmentanut Suomen nuorten jääkiekkomaajoukkuetta ja toiminut olympiahopeaa saavuttaneen Suomen jääkiekkomaajoukkueen kakkosvalmentajana Calgaryn olympialaisissa. Joulukuussa 2006 hänet nimettiin Jääkiekkoleijonaksi numerolla 183. Jortikka on kuudella mestaruudellaan eniten Suomen mestaruuksia voittanut päävalmentaja, nämä kaikki Turun Palloseurassa.


title: Hannu Jortikka

text: Hannu Jortikka oli pelipaikaltaan puolustaja. Hän edusti SM-sarjassa ja SM-liigassa ainoastaan TPS:aa (1972–1979 ja 1980–1981). Yhden kauden hän kävi välillä kiekkoilemassa Ruotsissa AIK:ssa. Jortikka voitti pelaajana yhden Suomen mestaruuden, yhden hopean ja kolme pronssia.


title: Hannu Jortikka

text: Jortikka pelasi kolme B-maaottelua sekä nuorten ja poikien maaotteluita, mutta ei koskaan noussut A-maajoukkueeseen.


title: Hannu Jortikka

text: Jortikka on Suomen menestyksekkäimpiä valmentajia, hänen valmennuksessaan TPS (1988–1992, 1998–2001 ja 2005–2007) on voittanut yhteensä kuusi Suomen mestaruutta. TPS:n lisäksi hän on valmentanut Suomessa HPK:ta (1992–1993), JyP HT:tä (1995–1996) ja Jokereita (2003–2005). 25. marraskuuta 2009 hän palasi kesken kauden Jokereiden valmentajaksi Hannu Aravirran saadessa potkut. Kuuden Suomen mestaruuden lisäksi hänellä on myös kaksi hopeaa. Jortikka on valittu SM-liigan parhaaksi valmentajaksi viisi kertaa.


title: Hannu Jortikka

text: Jortikka on valmentanut myös ulkomailla. Kaudella 1993–1994 hän oli Sveitsissä Bernissä ja Malmössä hän on valmentanut kaksi kertaa (1994–1995 ja 1997–1998).


title: Hannu Jortikka

text: Marraskuun lopulla 2009 Jortikka palasi SM-liigavalmentajaksi, kun hänestä tuli sarjan hännille juuttuneen Jokerien päävalmentaja. Jortikka jatkoi myös nuorten maajoukkuevalmentajana tammikuun 2010 MM-kisoihin asti. Marraskuussa 2010 Jortikka vapautettiin Jokereiden valmennuksesta, ja hänen tilalleen tuli Erkka Westerlund. Kaudeksi 2011–2012 Jortikka siirtyi jatkamaan valmennusuraansa KHL:n Amur Habarovskiin. Seura irtisanoi sopimuksen joulukuussa 2012. Kausiksi 2013–2015 Jortikka solmi sopimuksen KHL-liigaan uutena seurana liittyneen Admiral Vladivostokin kanssa. Sopimus purettiin kuitenkin jo joulukuussa 2013 Jortikan aloitteesta.


title: Hannu Jortikka

text: Torremolinokseen muuttanut Jortikka ilmoitti toukokuussa 2016, että hänen valmennusuransa on todennäköisesti ohi. Paluuta SM-liigaan hän piti mahdottomana, mutta sanoi harkitsevansa mahdollista KHL-tarjousta.


title: Hannu Jortikka

text: Vuosina 1987–1988 Jortikka valmensi Suomen 20-vuotiaiden maajoukkuetta voittaen maailmanmestaruuden ja MM-pronssin. Nuorten maajoukkueesta hän siirtyi A-maajoukkueen kakkosvalmentajaksi (1988–1990) ja oli voittamassa olympiahopeaa. Jortikka ei ole koskaan ollut A-maajoukkueen päävalmentaja, vaikka hän on monesti ollut spekulointien kohde, kun maajoukkueelle on oltu valitsemassa uutta luotsia.


title: Hannu Jortikka

text: Jortikka toimi Suomen alle 20-vuotiaiden jääkiekkomaajoukkueen valmentajana kesäkuusta 2014 tammikuuhun 2015.


title: Käyttöönottokokemus

text: Käyttöönottokokemus on suomennos englanninkielisestä termistä "out-of-box experience" (OOBE) ja sillä tarkoitetaan jonkin laitteen käyttöönottoa ja käyttäjän kokemusta tilanteesta. Englanninkielinen termi itsessään kuvailee jo sitä, kuinka laite kirjaimellisesti otetaan ulos myyntipakkauksestaan, jonka jälkeen sille tehdään tarvittavat toimenpiteet, laitteen käyttökuntoon saamiseksi. Termi "out-of-box readiness" (OBR) tarkoittaa laitteen käyttöönottovalmiutta eli sitä, että tuote tulee suunnitella niin hyvin, että se on valmis otettavaksi käyttöön ilman ongelmia. OBR (käyttöönottovalmius) on siis laitteen ominaisuus kun taas OOBE (käyttöönottokokemus) kuvaa käyttäjän näkökulmaa tilanteesta eli miten käyttäjä kokee uuden tuotteen [Ketola, 2004]. Käyttäjillä ja laitevalmistajilla on siis eri näkökulma tuotteen käyttöönottovalmiuteen ja –kokemukseen. Laitevalmistajien tehtävänä on suunnitella laitteille hyvä käyttöönottovalmius jotta laitteen käyttäjät selviytyvät siitä ongelmitta. Käytettävyys on laitteen tärkeä laadun mittari, mutta sen lisäksi käyttöönottovalmius -termi on tullut tarpeelliseksi, sillä päivittäin käytettävät laitteet kuten matkapuhelin ovat monimutkaisia ja sen vuoksi niiden helppoon ja nopeaan käyttöönottoon kiinnitetään erityisesti huomiota.


title: Käyttöönottokokemus

text: IBM:n [2006] ohjeistuksen mukaan "out-of-box experience":llä eli käyttöönottokokemuksella tarkoitetaan ensimmäistä käyttötilannetta, jossa käyttäjä ottaa laitteen esiin myyntipakkauksesta ja kokoaa sekä valmistelee sen käyttöönottoa varten. Näin ollen käyttöönotto on ensimmäinen todellinen käyttökokemus, jonka käyttäjä saa laitteesta. Yleisen käytettävyyden varmistamisen lisäksi tulisi suunnitella käyttäjälle miellyttävä käyttöönottokokemus. Käyttäjät ovat myös erilaisia kokemuksensa pohjalta. Kokeneemmilta käyttäjiltä sujuu tutun laitteen käyttöönotto helpommin, kun taas kokemattomien käyttäjien voi olla vaikeampi suoriutua siitä. Käyttöönottotilanne on myös oppimistilanne, jossa käyttäjä voi kokeilemisen kautta saada tehtävän tehtyä.


title: Käyttöönottokokemus

text: On hyvin tärkeää, että ensimmäinen käyttökerta on käyttäjälle miellyttävä ja onnistunut, sillä se saattaa vaikuttaa suurestikin käyttäjän kuvaan sekä odotuksiin laitetta kohtaan. Käyttöönotossa tapahtuvat seikat muokkaavat käyttäjän mielipiteitä laitteesta ja siitä, onko hän tehnyt oikean päätöksen valitessaan kyseisen laitteen. Miellyttävä käyttöönottokokemus varmistaa sen, että käyttäjä haluaa alkaa käyttää laitetta käyttöönoton jälkeenkin sekä ostaa laitteenvalmistajan tuotteita myös jatkossa. Jos käyttöönottokokemus on epämiellyttävä tai vaikea, saattaa käyttäjä jopa palauttaa laitteen takaisin valmistajalle. Käyttöönottokokemus on tärkeä osa laitteen kokonaisvaltaista käyttökokemusta.


title: Käyttöönottokokemus

text: Käyttöönoton ensimmäinen vaihe on myyntipakkauksen avaaminen. Myyntipakkaus tulee suunnitella siten, että se on selkeä ja helppo avata. On myös tärkeää, että pakkaus näyttää miellyttävältä ja sen päältä näkee, mitä pakkaus sisältää. Käyttäjän tulee myös löytää kaikki tarvittavat osat ja lisälaitteet myyntipakkauksesta ja tunnistaa mihin niitä tarvitaan. Seuraavana vaiheena on laitteen kokoaminen tarvittavista osista minkä jälkeen se voidaan ottaa käyttöön. Käyttäjän suurimmat haasteet ovat asennuksessa sekä asetuksien laittamisessa. Alkuasetusten laittamisen tulee olla mahdollisimman vaivatonta ja parhaimmassa tapauksessa ne voitaisiin asettaa automaattisesti ilman, että käyttäjän tarvitsee tehdä mitään. Asetusten laittamisen yhteydessä käyttäjälle muodostuu myös ensimmäinen mielikuva laitteen yleisestä käytettävyydestä. [IBM, 2006]


title: Käyttöönottokokemus

text: Ensimmäiseen käyttökokemukseen vaikuttavat seuraavat tekijät [IBM, 2006] :


title: Käyttöönottokokemus

text: • Myyntipakkaus (sen ulkonäkö ja muoto),


title: Käyttöönottokokemus

text: • myyntipakkauksen avaaminen,


title: Käyttöönottokokemus

text: • laitteen kokoaminen käyttökuntoon,


title: Käyttöönottokokemus

text: • laitteen käynnistäminen,


title: Käyttöönottokokemus

text: • alkuasetusten laittaminen,


title: Käyttöönottokokemus

text: • käyttötavan omaksuminen,


title: Käyttöönottokokemus

text: • käytön aloittaminen ja


title: Käyttöönottokokemus

text: • tarvittava lisäohjeistus.


title: Käyttöönottokokemus

text: Uuden laitteen käyttöönotto ei ole ainoa out-of-box-experience tilanne. Kun tuotteeseen lisätään osia tai uusia toimintoja, on näiden lisääminen myös yksi käyttöönottokokemus käyttäjälle. Siinä käyttöönottokokemuksessa tarvitaan asennustoimenpiteitä sekä mahdollisesti uusien osien tai tarvikkeiden liittämistä laitteeseen. Toinen, erityisesti matkapuhelinten omistajille tuttu käyttöönottokokemus on vanhan laitteen korvaaminen uudella laitteella. Vanhan matkapuhelinmallin vaihtaminen uudempaan on käyttöönottotilanne, josta peruskäyttäjien tulisi selvitä ilman suurempia ongelmia. Tämä on tärkeää, koska matkapuhelimessa on paljon käyttäjälle tärkeää ja jopa korvaamatonta tietoa ja sisältöä kuten kontaktitiedot, sähköposti- ja tekstiviestit, valokuvat sekä musiikkia. Jos osa näistä sisällöistä häviää laitteen vaihtamisen yhteydessä, saattaa se aiheuttaa käyttäjälle suuriakin ongelmia sekä negatiivisen käyttöönottokokemuksen. [Ketola, 2006]


title: Käyttöönottokokemus

text: Käyttöönottotilanteessa ilmenneet ongelmat aiheuttavat tyytymättömyyttä kyseiseen laitteeseen. Elke den Ouden [2006] kertoo väitöskirjassaan, että suurin osa kuluttajien tekemistä valituksista ja tuotteiden palautuksista johtuu siitä, ettei hankittu laite vastaakaan käyttäjän odotuksia. Tutkimuksen mukaan suurin osa kuluttajan käyttöönottokokemuksen ongelmista ilmenee käyttöönottotilanteessa. Nämä ongelmat aiheuttavat sen, että kuluttaja ei ole tyytyväinen laitteeseen vaan tekee siitä valituksen tai palauttaa koko laitteen.


title: Forum Marinum

text: Forum Marinum on Turussa IX kaupunginosassa sijaitseva merenkulun valtakunnallinen erikoismuseo ja meripuolustuksen museo sekä toiminnallinen merikeskus. Se sijaitsee Aurajoen varrella Turun sataman tuntumassa sijaitsevissa vanhoissa Osuuskaupan ja valtion varastorakennuksissa Linnanpuomissa ja Kruununmakasiinissa. Museo syntyi vuonna 1977 perustetun Turun merenkulkumuseon ja vuonna 1936 perustetun Åbo Akademin Merihistoriallisen museon yhdistyessä, ja se avattiin vuonna 1999. Forum Marinumin tiloissa toimii edelleen Åbo Akademin merihistorian laitos.


title: Forum Marinum

text: Vuonna 2006 Forum Marinumissa vieraili 55 864 kävijää, mikä teki siitä Varsinais-Suomen kahdeksanneksi suosituimman matkailukohteen.


title: Forum Marinum

text: Forum Marinumin Suomen laivaston ja Lounais-Suomen merenkulun historiasta kertova perusnäyttely "Skuutasta Ro-Roon, Kaleerista Ilmatyynyyn" oli esillä Kruununmakasiinissa vuosina 2002-2015. Uusittu päänäyttely "Töissä merellä" avautui toukokuussa 2016. Muita pysyviä näyttelyitä ovat "Suomen Joutsenen viisi elämää", "Suomalainen laivanrakennus" ja Bore-laivalla sijaitseva Boren historiaa esittelevä näyttely. Näiden lisäksi museossa järjestetään vaihtuvia näyttelyitä.


title: Forum Marinum

text: Vaihtuvat näyttelyt käsittelevät suomalaista merenkulun historiaa eri näkökulmista. Vuoden 2016 alkuun asti museossa oli esillä risteilymatkustuksen historiaa 1945−1975 esittelevä Suomi liikkeelle -näyttely. Vuonna 2013 esillä oli suomalaisesta valtamerikalastuksesta 1920-luvulta 1970-luvulle kertova näyttely. Muita näyttelyitä ovat muun muassa olleet:


title: Forum Marinum

text: Forum Marinumin kokoelmiin kuuluvat muiden muassa seuraavat alukset:


title: Forum Marinum

text: Lisäksi kokoelmissa on talonpoikaisveneitä ja ruuhia sekä soutu-, huvi- ja kilpaveneitä.


title: Alter real

text: Alter real on hevosrotu Portugalista. Alun perin rotua jalostettiin Portugalin hovin tarpeisiin korkean kouluratsastuksen hevoseksi.


title: Alter real

text: Väriltään hevonen on useimmiten ruunikko tai musta. Ulkonäöltään alter real muistuttaa andalusianhevosta ja lusitanoa.


title: Alter real

text: Alter real -hevoset soveltuvat rakenteensa puolesta korkeaan kouluratsastukseen.


title: Alter real

text: Alter real on peräisin 1700-luvulta ja polveutuu andalusianhevosista. Alkuperäinen alter real periytyi Portugalin kuninkaan Juhana V:n Espanjasta hankkimista tammoista. Hän perusti 1700-luvun puolivälissä Alentejon maakuntaan kaksi siittolaa, jotka yhdistyivät 1784 Alter do Chaoon. Rodun nimi muodostuu paikannimestä, johon yhdistyy kuninkaalliseen alkuperään viittaava "real". Alter real -hevoset olivat arvostettuja korkean kouluratsastuksen ratsuja 1700-luvun Euroopassa.


title: Alter real

text: 1800-luvun alkupuolella Alterin siittola joutui kahteen kertaan hyökkäyksen kohteeksi: ensin Napoleonin joukot valtasivat Portugalin ja veivät siittolan parhaat hevoset sotaratsuiksi, ja vuonna 1834 tuli uusi hyökkäys, jossa tallit tuhoutuivat. Portugalin kuningatar Maria Pia yritti pelastaa rodun ristetyttämällä siihen englantilaisia rotuja, mutta yritys epäonnistui ja alter real oli kadota kokonaan. Andalusianhevoseen risteyttämällä rotu saatiin kuitenkin pelastettua, mutta siittolan paperit tuhoutuivat Portugalin vallankumouksessa.


title: Alter real

text: Nykyiset alter realit periytyvät Ruy d’Andraden 1940-luvulla löytämistä oreista. d’Andrade teki sinnikkäästi töitä etsien käsiinsä myös puhdasrotuisia tammoja ja yhdessä Escola Portuguesa de Arte Equestren kanssa hän piti huolta, että myös alter realien ominaisuudet pysyivät korkeaan kouluun soveltuvina.


title: Ranskalainen feminismi

text: "Ranskalainen feminismi" oli erityisesti Ranskassa 1970-luvulta 1990-luvun alkupuolelle vaikuttanut feministinen liike, joka voidaan lukea osaksi mannermaista filosofiaa.


title: Ranskalainen feminismi

text: Ranskalaista feminismiä erottaa esimerkiksi englanninkielisestä feminismistä lähestymistapa, joka on samaan aikaan sekä filosofisempi että kirjallisempi. Ranskalaisten feministien kirjoitukset ovat metaforisia ja käsitteellisesti rikkaita enemmän kuin pragmaattisia. Yleisiä teemoja ovat anti-essentialismi, écriture féminine sekä fallogosentrismin kritiikki.


title: Harry Belafonte

text: Harold George ”Harry” Belafonte, Jr. (syntyjään Harold George Bellanfanti, Jr., s. 1. maaliskuuta 1927 Harlem, New York, New York) on yhdysvaltalainen muusikko, laulaja, näyttelijä ja ihmisoikeustaistelija. Belafonte on mainittu "Calypson kuninkaaksi", hän on tunnettu Karibian tyylisestä musiikistaan 1950-luvulla. Belafonten ehkä tunnetuin laulu on "Banana Boat Song" eli "Day-O".


title: Harry Belafonte

text:
Hän asui Abukirin kylässä äitinsä kotimaassa Jamaikalla vuosina 1935–1939. Belafonte kävi George Washington High Schoolin. Hän liittyi laivastoon ja osallistui toiseen maailmansotaan.
Belafonte aloitti uransa laulajana New Yorkissa 1940-luvun lopulla. Alkujaan hän oli iskelmälaulaja, mutta hän kiinnostui myöhemmin folk-musiikista. Belafonte solmi RCA Victor levy-yhtiön kanssa sopimuksen vuonna 1952. Hänen ensimmäinen menestysalbumi "Calypso" (1956) oli LP, jota myytiin yli miljoona kappaletta. Albumi oli numero neljä Billboardin Top 100 -listalla 1. sijalla 31 viikkoa, 58 viikkoa listan TOP 10:n joukossa ja 99 viikkoa Yhdysvaltain listoilla.


title: Harry Belafonte

text: Belafonte on esittänyt monenlaista musiikkia esimerkiksi bluesia, folkia ja gospelia. Hän jatkoi musiikin tekemistä RCA levy-yhtiössä 1950-luvulta 1970-luvulle. Hän on esiintynyt muun muassa Frank Sinatran, afrikkalaisen laulajan Miriam Makeban ja kreikkalaisen laulajan Nana Mouskourin kanssa 1960-luvulla. Hänen albumilla Midnight Special (1962) esiintyi ensi kertaa nuori Bob Dylan. Belafonte sai Grammy-palkinnon albumeista Swing That Hammer (1960) ja An evening with Belafonte/Makeba (1965). Hänen albumiensa tekeminen hidastui, kun hän erosi RCA-yhtiöstä 1970-luvulla. Häneltä ilmestyi vain yksi levyalbumi 1980-luvulla.


title: Harry Belafonte

text: Islands Records -yhtiön televisioitu konsertti esitettiin 1997. The Long Road to Freedom, An Anthology of Black Music, moni-artistinen projekti levytettiin 1960- ja 1970-lukujen aikana, kun Belafonte oli vielä RCA:n levy-yhtiössä, mutta lopullisesti sen julkaisi BMG-yhtiö vuonna 2001. Belafonte on ensimmäinen värillinen mies, joka on voittanut Emmy-palkinnon, ensimmäisellä TV-ohjelmalla "Tonight with Belafonte" vuonna 1959. Belafonte esiintyi 1960-luvulla monissa TV-ohjelmissaesimerkiksi Julie Andrewsin, Petula Clarkin, Lena Hornen ja Nana Mouskourin kanssa. Hän oli myös vieraileva tähti "The Muppet Show" -tv-ohjelmassa vuonna 1978. Hänet palkittu taiteen kansallisella mitalilla vuonna 1994. Hän voitti Grammy-palkinnon vuonna 2000 elämäntyöstään. Hän on yksi yhdeksästä aikakauslehti AARP:n palkinnon saaneista.


title: Harry Belafonte

text: Belafonte on vuodesta 1956 lähtien pitänyt konserttikiertueita ympäri maailman. Hän on jatkanut konserttien pitämistä maailmanlaajuisesti 2000-luvulle saakka. Hän esiintyi viimeisen kerran konsertissa vuonna 2003, ja on antamissaan haastatteluissa ilmoittanut luopuneensa esiintymisestä.


title: Harry Belafonte

text: Belafonte toipui 1990-luvun lopulla eturauhassyövästä. Hänet on palkittu National Medal of Artsilla.


title: Harry Belafonte

text: Belafonte on esiintynyt monissa elokuvissa:Belafontelle tarjottiin Porgyn roolia Otto Premingerin elokuvassa Porgy ja Bess, mutta hän kieltäytyi roolista, koska koki hahmon rasistiseksi stereotypiaksi Amerikan mustista. Belafonte oli tyytymätön hänelle tarjottuihin elokuvarooleihin ja hän katsoi parhaimmaksi keskittyä musiikkiin 1960-luvulla. Belafonte esiintyi kahdessa elokuvassa Buck and the Preacher (1972) ja Uptown Saturday Night (1974) Sidney Poitierin kanssa. Belafonte tuotti ja ohjasi musiikkielokuvan Beat Street vuonna 1984. Belafonte ei esiintynyt päärooleissa 1990-luvulta lähtien. Hän esiintyi John Travoltan kanssa draamaelokuvassa White Man`s Burden ja Robert Altmanin elokuvassa Kansas City 1996. Hän on esiintynyt TV-sarjassa Swing Vote 1999. Vuonna 2006 hän esiintyi elokuvassa Bobby, joka on draama Robert Kennedyn murhasta.


title: Harry Belafonte

text: Belafonten menestys muusikkona ei ole suojannut häntä rasistiselta syrjinnältä. Tämän seurauksena häntä kiellettiin esiintymästä Yhdysvaltojen eteläisissä osavaltioissa vuosina 1954–1961. Presidentti John F. Kennedy nimitti hänet kulttuurin neuvonantajaksi vuonna 1961. Belafonte oli kansalaisoikeusliikkeen ensimmäisiä kannattajia 1950-luvulla ja yksi Martin Luther Kingin kannattajista. Hän oli vapauttamassa Martin Luther Kingiä Birminghamin vankilasta ja käytti tuhansia dollareita muiden kansalaisoikeusaktivistien vapauttamiseksi. Hän antoi taloudellista tukea Vapauden Ratsastajat -järjestölle. Belafonte oli järjestämässä työn ja vapauden mielenosoitusmarssia Washingtoniin vuonna 1963.


title: Harry Belafonte

text: Belafonte oli järjestämässä "We Are the World" -kappaleen levytystä yhdessä 45 huippuartistin kanssa Live Aid -konsertiin vuonna 1985. Laulun tuotto lahjoitettiin Afrikan hätäavulle. Belafonte valittiin Unicefin hyvän tahdon lähettilääksi 3. maaliskuuta 1987. Tämän jälkeen lähti Senegaliin ja Dakariin järjestämään hyväntekeväisyyskonserttia Saharan hätää kärsiville lapsille. Belafonte matkusti Ruandaan vuonna 1994, ja käynnisti mediakampanjan Ruandan apua tarvitseville lapsille. Etelä-Afrikassa hän työskenteli HIV/AIDS vastaisessa kampanjassa 2001. Hän vastaanotti afrikkalaisilta Bishop John T. Walker -palkinnon ansiokkaasta humanitaarisesta työstä vuonna 2002. Belafonte vastaanotti BET-palkinnon vuonna 2006. Vuonna 2014 hänelle myönnettiin Jean Hersholtin humanitaarinen palkinto.


title: Lothar de Maizière

text: Lothar de Maizière (s. 2. maaliskuuta 1940) on saksalainen konservatiivinen poliitikko, joka oli Saksan demokraattisen tasavallan viimeinen pääministeri ja ainoa vapailla vaaleilla valittu pääministeri.


title: Lothar de Maizière

text: Itä-Saksan ensimmäiset vapaat parlamenttivaalit järjestettiin 18. maaliskuuta 1990 ja niiden selväksi voittajiksi nousi kristillisdemokraattien johtama konservatiiviliittouma. DDR:n kansankamari valitsi Lothar de Maizièren pääministeriksi 12. huhtikuuta 1990. Lothar de Maizièren pääministeriys päättyi 3. lokakuuta 1990 Saksan jälleenyhdistyessä.


title: Lothar de Maizière

text: Lothar de Maizièren suku oli hugenotteja, jotka pakenivat Ranskasta vainojen takia Preussiin 1600-luvulla. Saksan sisäministeri Thomas de Maizière on hänen serkkunsa.


title: Hof

text: Hof on kaupunki Saalejoen varrella Baijerin osavaltion pohjoisosissa Saksassa. Kaupungin pinta-ala on 58,02 km² ja väkiluku 44 660 (2015). Se sai kaupunginoikeudet vuonna 1319.


title: Lassi (nimi)

text: Lassi on jo 1500-luvulla käytössä ollut suomalainen miehen etunimi, Laurentius- tai Lauri-nimen muunnelma. Lassin nimipäivää vietetään 10. elokuuta. Silloin on myös Lassen ja Laurin nimipäivä.


title: Lassi (nimi)

text: Väestörekisterikeskuksen mukaan nimi Lassi on Suomessa 1900-luvun alusta vuoden 2015 loppuun mennessä annettu 6 446 henkilölle.


title: Valko-Venäjän jalkapallomaajoukkue

text: Valko-Venäjän jalkapallomaajoukkue edustaa Valko-Venäjää kansainvälisissä jalkapallon maajoukkuekilpailuissa. Se toimii Valko-Venäjän jalkapalloliiton alaisuudessa.


title: Valko-Venäjän jalkapallomaajoukkue

text: Valko-Venäjä pelasi ensimmäiset maaottelunsa Neuvostoliiton hajoamisen jälkeen vuonna 1992. Se ei ole koskaan pääsyt MM- tai EM-kisojen lopputurnaukseen. Valko-Venäjän maajoukkue oli kuitenkin mukana Lontoon olympialaisten jalkapalloturnauksessa, jonne se sai paikkansa nuorten EM-kisoista vuonna 2011.


title: Valko-Venäjän jalkapallomaajoukkue

text: Kotiottelunsa Valko-Venäjä pelaa Minskissä Dinamo-stadionilla.


title: In Trance

text: In Trance on saksalaisen heavy metal -yhtye Scorpionsin vuonna 1975 julkaisema albumi. Albumin tyylisuunta poikkeaa täysin kahdesta edellisestä albumista, joissa oli vaikutteita progressiivisesta krautrockista. Albumin musiikissa on enemmän vaikutteita heavy metalista, ja yhtye saavuttikin enemmän suosiota tämän ansiosta verrattuna kahteen edelliseen albumiin.


title: Labradoriitti

text: Labradoriitti (synonyymi spektroliitti ja plagioklaasi) kuuluu maasälpäryhmään ja on kemialliselta koostumukseltaan natrium-kalsium-alumiinisilikaattia. Labradoriitin Mohsin kovuus on 6–6,5 ja ominaispaino 2,69–2,70. Sen väri vaihtelee tummanharmaasta harmaanmustaan ja värittömään. Kivessä esiintyy labradoriitille ominainen värileikki. Värileikki sisältää sateenkaaren eri sävyt, useimmiten vihreät ja siniset värisävyt. Kivienharrastajille kivi, jossa on koko värikirjo on halutuin. Värileikki eli labradorisointi johtuu suotautumalamellien aiheuttamista interferenssi-ilmiöistä.


title: Labradoriitti

text: Labradoriitti on hauras, paineelle ja hapoille herkkä kivi. Myös lämmönvaihtelut tekevät kiveen rakoja ja halkeamia. Labradoriitin voi sekoittaa ortoklaasiin, enstatiittiin tai amblygoniittiin.


title: Labradoriitti

text: Labradoriitti sai nimensä ensimmäisen löytöpaikkansa Labradorin niemimaan mukaan vuonna 1770. Labradoriitti on ollut jo kauan suosittu koriste-esineiden materiaali mutta se kiinnostaa eniten keräilykohteena.


title: Labradoriitti

text:
Parhaimman laatuiset labradoriitit löytyvät Suomen Ylämaalta. Ylämaan esiintymä löytyi vuonna 1940, kun Salpalinjan panssariestekiviä louhittiin. Ylämaan spektroliitti on saanut kansainvälistä kuuluisuutta kauniin, monivärisen värileikkinsä ansiosta. Toisaalta Ylämaan spektroliitin kovuus jää vähän jalokiviluokan suositusten alle. Suomesta spektroliittia on löytynyt myös mm. Mäntyharjulta ja Lounais-Suomen rapakivistä.
Labradoriittia esiintyy myös Madagaskarilla, jossa on tavattu voimakkaan sinisen hohdon omaavaa labradoriittikuukiveä. Läpinäkyviä labradoriitteja on löytynyt Meksikosta. Esiintymiä on löytynyt myös mm. Kanadasta, USA:sta ja Venäjältä.


title: The Source

text: The Source on yhdysvaltalainen kuukausittain ilmestyvä hip hop -musiikkiin, kulttuuriin ja politiikkaan keskittynyt aikakauslehti. Lehden perusti David Mays ja Jon Shecter vuonna 1988 uutiskirjeenä. Nykyään sen omistaa Black Enterprise Incorporated. Toimitusjohtajana on Jeremy Miller. The Sourcesta on tullut yksi suurimmista ja vaikutusvaltaisimmista hip hop -julkaisuista Yhdysvalloissa. Se on saanut lempinimen "Hip hopin raamattu".


title: Evald Iljenkov

text: Evald Vasiljevitš Iljenkov (, 18. helmikuuta 1924 Smolensk – 21. maaliskuuta 1979 Moskova) oli neuvostoliittolainen filosofi, joka uudisti neuvostofilosofiaa 1950–1970-luvuilla. Hän teki itsemurhan vuonna 1979.


title: Berlin Alexanderplatz

text: Berlin Alexanderplatz on Alfred Döblinin vuonna 1929 julkaistu romaani. Se on yksi saksalaisen kirjallisuuden suurista klassikoista.


title: Berlin Alexanderplatz

text: Alexanderplatzin työläiskaupunginosan mukaan nimetyn kirjan keskiössä on Franz Biberkopf -niminen pikkurikollinen ja satunnainen tappaja. Tarina alkaa hänen vapautuessaan vankilasta ja kuvaa hänen hankalaa tasapainotteluaan vankilan muurien ulkopuolella. Miestä vetävät syrjään kaidalta polulta niin hänen omat demoninsa kuin hänen uudet ystävänsäkin, joista läheisin on Reinhold. Reinhold saa Franzin moneen pulmaan niin naisineen kuin rikollisine juonineenkin.


title: Berlin Alexanderplatz

text: Döblinin kerronta on monikerroksista, hän sekoittaa kertojanääneen muun muassa sisäistä monologia, uutissähkeitä ja äänitehosteita.


title: Berlin Alexanderplatz

text: Romaani on filmatisoitu kahteen otteeseen. Döblin oli itse muokkaamassa käsikirjoitusta Piel Jutzin vuonna 1931 ohjaamaan "Berlin – Alexanderplatz" -elokuvaan. Vuonna 1980 Rainer Werner Fassbinder työsti romaanista 14-osaisen televisiosarjan.


title: Uleksiitti

text: Uleksiitti (NaCaBO(OH)•5(HO)) on mineraali, jolla on lähinnä nimellistä korukivikäyttöä. Pääasiallisesti kivien keräilijät suosivat niitä kokoelmissaan sen erikoisten optisten ominaisuuksian vuoksi.


title: Uleksiitti

text: Se on kemialliselta koostumukseltaan vesipitoista natrium-kalsiumboraattia. Sen väri on valkoinen, ja se muodostaa sedimenttikivissä pieniä, kuituisia kasaumia.


title: Uleksiitti

text: Uleksiitin Mohsin kovuus on 2, ja sen ominaispaino on 1,9–2. Uleksiitti on kuituinen kivi, jossa esiintyy kissansilmäilmiö. Sen yhdensuuntaiset kiteet aiheuttavat sen, että esimerkiksi kiven alle pantu teksti ilmestyy kiven pinnalle (katso kuva). Tämän takia uleksiittia kutsutaankin TV-kiveksi.


title: Uleksiitti

text: Uleksiitin yleisin hiontamuoto on edellä mainituista ominaisuuksista johtuen tasapohjainen pyöröhionta (cabouchon), jolloin myös pohja on kiillotettu, tai yksioikoisesti hionta, jossa kiteen molemmat päät ovat leikattu yhdensuuntaisiksi ja kiillotettu.


title: Uleksiitti

text: Uleksiittia esiintyy Kaliforniassa ja Nevadassa Yhdysvalloissa, Kanadassa, Perussa, Chilessä, Turkissa ja Italiassa. Uleksiitin voi sekoittaa colemaniittiin tai seleniittiin.


title: Pälkäneen puuaapinen

text: Suomalaisten kirjapainojen siirryttyä isonvihan vuoksi Tukholmaan aiheuttaen pulan lasten aapiskirjoissa kirjanpainaja Daniel Medelplan kaiversi puulaatoille ja painoi niillä Pälkäneen puuaapisen. Aapisen etulehdellä oli teksti "Lasten Paras Tawara, elli ABC-Kirja, joca on suuren tarpeen tähden leicattu Puuhun ja Pälkänen Seurakunnan Saarnamiesten toimituxen cautta, Prändätty Pälkänellä Daniel Medelplanilda Tauralan Kylässä 1719". Ainoa jäljelle jäänyt kappale tuhoutui Turun palossa 1827.


title: Gene Tunney

text: James Joseph "Gene" Tunney (25. toukokuuta 1897 – 7. marraskuuta 1978) oli nyrkkeilyn raskaansarjan maailmanmestari 1926-1928.


title: Gene Tunney

text: Tunney voitti raskaansarjan maailmanmestaruuden Jack Dempseyltä 23. syyskuuta 1926 Philadelphiassa yli 120 000 katsojan edessä. Vuotta myöhemmin, 22. syyskuuta 1927 miehet kohtasivat Chicagossa ottelussa, joka oli ensimmäinen yli kahden miljoonan Yhdysvaltain dollarin tulot tuottanut nyrkkeilyottelu. Kohtaaminen muistetaan "pitkästä laskusta"; Tunney tuli lyödyksi lattiaan mutta sai yli kymmenen sekuntia aikaa nousta ylös. Ottelu päättyi Tunneyn kiistattomaan pistevoittoon.


title: Gene Tunney

text: Tunney lopetti lyömättömänä raskaassa sarjassa voitettuaan Tom Heeneyn 1928. Ammattilaisuransa ainoan tappion hän kärsi keskisarjan maailmanmestari Harry Grebille. Hänestä on käytetty lempinimiä "Nyrkkeilevä merimies" ja "Uneksiva mestari".


title: Benetton B197

text: Benetton B197 oli Pat Symondsin ja Nick Wirthin suunnittelema auto, jolla Benetton-talli kilpaili Formula 1 -kaudella 1997. Autoa ajoivat Jean Alesi ja Gerhard Berger, jotka molemmat olivat toista vuottaan tallissa. Berger joutui olemaan poissa kolmesta kilpailusta poskiontelo-ongelmien takia. Tämän takia Alexander Wurz korvasi hänet. Wurz teki debyyttinsä Kanadan Grand Prix'ssa.


title: Benetton B197

text: Auto oli kehitetty versio edellisen kauden B196-autosta, jota molempien kuljettajien mielestä oli vaikeaa ajaa äärirajoille asti. B197 osoittautui kilpailukykyiseksi lähes jokaisessa kilpailussa, mutta sillä saavutettiin vain yksi voitto. Voitto tuli Saksan Grand Prix'sta, ja sen voitti Berger, joka oli juuri palannut auton rattiin sairauslomansa jälkeen. Auton suurin ongelma oli renkaiden saaminen tarpeeksi suureen lämpötilaan radoilla, joissa pitoa oli vähän. Erityisesti tämä ongelma näkyi aika-ajoissa. Berger ja Alesi onnistuivat kuitenkin molemmat saavuttamaan yhden paalupaikan kauden aikana. Kauden lopussa oli selvää, että talli joutuisi etsimään uudet kuljettajat seuraavaksi kaudeksi, sillä Berger jäi kauden lopussa eläkkeelle ja Alesi siirtyi Sauber-talliin.


title: Benetton B197

text: Talli sijoittui valmistajien MM-sarjassa lopulta kolmanneksi ja saavutti 67 MM-pistettä.


title: Benetton B197

text: (lihavointi tarkoittaa paalupaikkaa)


title: Greatest Hits Live

text: "Greatest Hits Live" on vuonna 2006 entisen Kiss-kitaristi Ace Frehleyn julkaisema livealbumi, jonka ensimmäiset kuusi kappaletta nauhoitettiin vuonna 1997. Loput on nauhoitettu konsertista 2006. Kokoonpanosta ei ole tietoa.


title: Loaded Deck

text: Loaded Deck on yhdysvaltalaisen KISS-yhtyeen entisen kitaristin Ace Frehleyn julkaisema albumi vuodelta 1998. Albumin kappaleet 2-6, 11 ja 12 aiemmin julkaistu, sekä 7-9 ovat liveversioita aiemmin julkaistuista kappaleista.


title: 12 Picks

text: 12 Picks on Ace Frehleyn julkaisema albumi vuodelta 1997. Kokoelman Kappaleet 1-6 on aiemmin julkaistu Frehleyn muilla studioalbumeilla ja raidat 7-12 nauhoitettu konsertissa Hammersmith Odeonissa, Lontoossa, Englannissa.


title: Callisto (yhtye)

text: Callisto on suomalainen post-metal-yhtye, joka perustettiin vuonna 2001 Kokkolassa, mutta on vuodesta 2002 lähtien toiminut Turusta käsin. Callistolla on levytyssopimus brittiläisen Earache Recordsin kanssa, ja kasvavan suosionsa myötä yhtye on tehnyt useita kiertueita Euroopassa sekä showcase-kiertueen Yhdysvalloissa ja Kanadassa. Monet musiikkiasiantuntijat pitävät Callistoa yhtenä merkittävimmistä post-metal-yhtyeistä.


title: Callisto (yhtye)

text: Callisto perustettiin vuonna 2001 Keski-Pohjanmaalla Kokkolassa rumpali Ariel Björklundin, laulaja-kitaristi Markus Myllykankaan, basisti Juho Niemelän ja kitaristi Johannes Nygårdin toimesta. Calliston taustalla oli Pulse-niminen yhtye, jonka kappale "Dying Desire" oli Calliston ensimmäinen omakustanteinen julkaisu. Musiikkityyli oli uran alkuvaiheessa suoraviivaisempaa metalcorea, vaikuttajinaan muun muassa ruotsalainen Breach ja yhdysvaltalainen Zao. Yhtye esiintyi harvakseltaan. Vuodesta 2002 lähtien Callisto on jatkanut toimintaansa Turusta käsin ja lisännyt esiintymisiään tasaiseen tahtiin. Musiikillinen kehitys on kulkenut alkuajoista nykyhetken hitaampaan ja tunnelmoivampaan suuntaan, hieman yhdysvaltalaisen Neurosiksen hengessä.


title: Callisto (yhtye)

text: Callisto levytti vuodesta 2002 lähtien helsinkiläiselle Fullsteam Recordsille, jolle se on julkaissut yhden mini-cd:n ja kolme täyspitkää albumia, joista "True Nature Unfolds" lisensoitiin vuonna 2005 tunnetulle brittiläiselle raskaan musiikin levy-yhtiölle Earachelle. Levyn maailmanlaajuisen jakelun myötä Callisto saavutti nopeasti tunnettuutta ja lisää kannattajia ympäri maailman. Pohjois- ja Keski-Euroopan kiertueiden lisäksi Callisto on tehnyt showcase-kiertueen Pohjois-Amerikkaan keväällä 2007, esiintyen muun muassa South by Southwest -festivaaleilla Texasin Austinissa. Keväällä 2005 Callisto kiersi Britanniaa yhdysvaltalaisen High On Fire -yhtyeen kanssa. Vuosina 2005 ja 2009 Callisto soitti Helsingin Tuska-festivaaleilla sekä vuonna 2009 myös Provinssirockissa ja Ruisrockissa. Yhtyeellä on innokas kotimainen ja kansainvälinen kannattajakunta.


title: Callisto (yhtye)

text: Toinen albumi "Noir" julkaistiin Suomessa keväällä 2006 sekä Kanadassa ja useassa Euroopan maassa helmikuussa 2007. Earache Records ei saanut oikeuksia julkaista albumia Yhdysvalloissa. Tässä vaiheessa Arto Karvonen oli tullut bändiin koskettimiin ja syntetisaattoreihin.


title: Callisto (yhtye)

text: Calliston musiikkityyli sai uusia ulottuvuuksia Jani Ala-Hukkalan liiyttyä yhtyeeseen laulamaan myös puhtaita lauluosuuksia, lisäten bändin kokoonpanoa jälleen yhdellä jäsenellä kuuteen henkilöön. Täten myös Markus Myllykangas siirtyi taustalaulajaksi. Kolmas albumi, "Providence", julkaistiin Suomessa ja Ruotsissa 18. helmikuuta 2009. Kansainvälinen julkaisupäivä oli 27. maaliskuuta 2009. Albumi sijoittui 23:nneksi Suomen virallisella listalla.


title: Callisto (yhtye)

text: "Providencen jälkeen" Callisto piti hiljaiseloa viitisen vuotta palaten uudella albumilla 30. tammikuuta 2015. Tällä aikavälillä alkuperäiskitaristi Johannes Nygård vaihtui Tero Holopaiseen. "Secret Youth" -albumin julkaisi Svart Records. Albumin julkaisua seurasi Suomen ja Euroopan kiertue 2015. Joka albumin jälkeen on bändi kasvanut ja tällä kertaa mukaan, jo seitsemäksi jäseneksi tuli Jani Rättyä kurkkulaulamaan ja perkussioihin.


title: Anna Watson

text: Anna Watson on fiktiivinen sarjakuvahahmo Marvelin sarjakuvamaailmassa. Hän on Mary Jane Watsonin täti ja on Peter Parkerin tädin May Parkerin hyvä ystävä. Hänen ensiesiintymisensä oli "Amazing Spider-Man" #15- lehdessä, ja hänen luojansa ovat Stan Lee ja Steve Ditko.


title: Anna Watson

text: Anna Watson nähtiin Hämähäkkimies-animaatiosarjassa ensi kerran kolmannen kauden alussa ja siitä eteenpäin (hänet mainittiin, mutta häntä ei näytetty sarjan alussa). Äänenään hänellä oli Majel Barrett.


title: Postmoderni filosofia

text: Postmoderni filosofia on eklektinen ja vaikeasti tavoitettava liike, jota luonnehtii länsimaisen filosofian kritiikki. Se alkoi mannermaisen filosofian kritiikkinä, ja sai vaikutteita fenomenologiasta, strukturalismista ja eksistentialismista, mukaan lukien Søren Kierkegaard ja Martin Heidegger. Se sai vaikutteita myös Ludwig Wittgensteinin myöhäisfilosofian kritiikistä analyyttistä filosofiaa kohtaan.


title: Postmoderni filosofia

text:
Postmoderni filosofia sanoo olevansa kriittinen dualistista ajattelua kohtaan, väittäen sen hallitsevan länsimaista metafysiikkaa ja humanismia. Postmoderni skeptismi suuntautuu esimerkiksi siihen, että filosofi voisi erottaa tietoa tietämättömyydestä, sosiaalista edistystä takaisinpäin menemisestä, valtaa alistamisesta tai läsnäoloa poissaolosta. Kriitikoille postmoderni skeptismi näyttäytyy kuitenkin relativismina tai nihilisminä.
Postmodernismin puolustajat katsovat eron olevan siinä, että siinä missä relativismi ja nihilismi hylkäävät merkityksen ja auktoriteetin, postmoderni filosofia nähdään yleisesti avoimuutena odottamattomista paikoista nousevalle merkitykselle tai auktoriteetille.


title: Postmoderni filosofia

text: Postmoderni filosofia on ennen kaikkea tuottanut paljon kriittisen teorian kirjallisuutta. Sen lisäksi siihen voidaan lukea dekonstruktionistista filosofiaa sekä erilaisia "jälki-" tai "post-" -etuliitteellä varustettuja suuntauksia, kuten jälkistrukturalismi, postmarxismi ja postfeminismi.


title: Postmoderni filosofia

text: Postmoderni filosofia sai alkunsa ensi sijassa Ranskassa 1950- 1960- ja 1970-luvuilla. Siihen vaikuttivat kuitenkin myös varhaisempien 1900-luvun alkupuolen filosofien kirjoitukset, mukaan lukien fenomenologistit Edmund Husserl ja Martin Heidegger, psykoanalysti Jacques Lacan, strukturalisti Roland Barthes ja jossain määrin myös loogikko Ludwig Wittgenstein. Postmoderni filosofia sai vaikutteita myös taiteesta, erityisesti Marcel Duchamp ja kollaasitaiteilijoilta.


title: Postmoderni filosofia

text: Vaikutusvaltaisimpia varhaisia postmoderneja filosofeja olivat Michel Foucault, Jean-François Lyotard ja Jacques Derrida. Foucault lähestyi postmodernia filosofiaa historiallisesta näkökulmasta, rakentaen strukturalismille, mutta samalla hylkäämällä strukturalismin palauttamalla historian länsimaiseen ajatteluun ja horjuttamalla samalla sen filosofisten rakenteiden vakautta. Hän myös tutki, kuinka tietoa määritellään ja muutetaan "voimaa" käyttämällä.


title: Postmoderni filosofia

text: Yhdysvalloissa tunnetuin postmodernisti on Richard Rorty, joka oli alun perin analyyttisen koulukunnan filosofi. Hän uskoi, että yhdistämällä Donald Davidsonin käsitteellisen skeeman ja empiirisen sisällön välisen dualismin kritiikin Willard Van Orman Quinen analyyttisen ja synteettisen eron kritiikkiin oli mahdollista hylätä näkemys mielestä todellisuuden tai ulkoisen maailman peilinä. Hän katsoi, ettei totuus ollut "tuolla ulkona" vaan kielessä, ja kieli oli mitä tahansa mikä palveli meitä tietyllä hetkellä. Tästä seuraa, ettei muinaisia kieliä voinut aina kääntää nykyisille kielille. Davidsonia ei yleensä lueta postmodernistiksi, vaikkakin hän ja Rorty ovat myöntäneet, ettei heidän ajattelujensa välillä ole juurikaan eroja.